Tumpahan minyak Tanjung Tuan, pelaku masih belum berjaya dijejaki

TANJUNG TUAN, 17 Mac - Pelaku yang menjadi punca kepada pencemaran di kawasan paya bakau, masih dijejaki pihak Jabatan Alam Sekitar (JAS) Melaka.

Ia susulan kes tumpahan minyak kapal dari perairan Selat Melaka di Pantai Cermin, Tanjung Tuan, Melaka.

Pengarah JAS Melaka, Rosli Othman berkata, pihaknya telah mengambil enam sampel daripada empat kapal yang disyaki namun masih belum menemukan bukti kukuh.

Ia menyukarkan pihaknya kerana ketika kejadian terdapat kira-kira 20 kapal berlabuh di sekitar perairan itu.


Ubah suai ekzos: Kenderaan dilarang berada di jalan raya

KUALA LUMPUR, 17 Mac - Motosikal yang didapati terlibat pengubahsuaian ekzos tanpa kebenaran adalah dilarang digunakan di atas jalan raya.

Ia hanya boleh digunakan kembali selepas kerja pembaikan mengikut undang-undang dilakukan.

Jabatan Pengangkutan Jalan (JPJ) dalam kenyataannya memaklumkan, pemiliki motosikal diberi tujuh hari untuk menukar kembali ekzos kepada spesifikasi asal.

Kenderaan itu kemudiannya perlu dibawa ke pejabat JPJ untuk diperiksa.

Langkah itu diambil JPJ sebagai pendekatan berbentuk advokasi sebelum mengenakan tindakan tegas.

Pengubahsuaian ekzos kenderaan bermotor tanpa kebenaran merupakan kesalahan mengikut Akta Pengangkutan Jalan 1987.

Penguatkuasaan terhadap perkara berkenaan tanpa kebenaran ekzos motosikal yang menyebabkan bunyi bising adalah dijalankan secara bersepadu.

Ia diambil berikutan rungutan dan aduan awam yang diterima daripada masyarakat mengenai isu ini.


Keluar masuk universiti tertakluk kepada pentadbiran institusi

KUALA LUMPUR, 17 Mac - Mengulas mengenai dakwaan sesetengah universiti menghalang siswa keluar dari kampus sejak mendaftar masuk.

Datuk Seri Ismail Sabri berkata pihak universiti berhak melaksanakan peraturan ketat bagi melindungi keselamatan semua daripada ancaman COVID-19.

Dalam pada itu, perincian kategori kesalahan yang boleh dikompaun sehingga RM10,000 dijangka dibentang dalam mesyuarat kabinet.

Ia susulan perbincangan dalam mesyuarat Jawatankuasa Teknikal Pengurusan Darurat COVID-19 antara Menteri di Jabatan Perdana Menteri, Datuk Seri Takiyuddin Hassan dengan Kementerian Kesihatan.


Pelajar bebas bersuara namun perlu ikut saluran yang betul

PUTRAJAYA, 16 Mac - Golongan pelajar sentiasa mempunyai ruang dan kebebasan dalam menyampaikan segala permasalahan atau isu wajar disantuni namun perlu mengikut saluran betul.

Perdana Menteri, Tan Sri Muhyiddin Yassin berkata, Majlis Perundingan Pelajar Kebangsaan (MPPK) merupakan antara platform kepada pelajar institut pengajian tinggi (IPT) untuk menyuarakan pandangan dan permasalahan mereka.

Tan Sri Muhyiddin bercakap menerusi perutusan sempena Mesyuarat Perdana MPPK 2021 secara dalam talian.

Sementara itu, beliau turut menghargai usaha para pelajar mencari alternatif bagi mengikuti pengajaran dan pembelajaran secara norma baharu susulan pandemik COVID-19 yang melanda negara.

Malah, Kementerian Pengajian Tinggi (KPT) telah mengambil pelbagai inisiatif bagi membantu para pelajar daripada golongan B40 dengan peruntukan RM40.8 juta.

Tan Sri Muhyiddin turut menasihatkan para pelajar khususnya di IPT untuk segera mendaftarkan diri bagi tujuan vaksinasi.


Malaysia catat kes positif harian terendah sepanjang 2021

PUTRAJAYA, 16 Mac - Jumlah kes sembuh hari ini, 1,365 terus mengatasi kes baharu 1,063.

Sekali gus, menjadikan jumlah kes aktif berkurangan kepada 15,204.

Lima lagi kematian turut dilaporkan menjadikan jumlah kumulatif kes kematian kini 1,218.


Lima kluster baharu COVID-19

PUTRAJAYA, 16 Mac - Lima kluster baharu COVID-19 dilaporkan hari ini.

Tiga daripadanya melibatkan komuniti manakala baki dua lagi kluster berkaitan tempat kerja. Dua kluster berkaitan komuniti dikesan di Sarawak dikenali sebagai Kluster Jalan Kampung Hilir dan Kluster Nangga Bulo.

Manakala Kluster Banggol Chicha dikesan di Kelantan.

Kluster berkaitan tempat kerja pula di kesan di Kuala Lumpur dan Sarawak, masing-masing dikenali sebagai Kluster Jalan Taiping dan Kluster Jalan Sanyan.

Pertambahan lima kluster baharu tersebut menjadikan jumlah kluster aktif setakat ini sebanyak 428 kluster.


Bazar Ramadan, bazar Aidilfitri dan solat tarawih dibenarkan

KUALA LUMPUR, 16 Mac - Menteri Kanan Pertahanan, Datuk Seri Ismail Sabri Yaakob memaklumkan, operasi Bazar Ramadan dan Bazar Aidilfitri di seluruh negara sepanjang Ramadan akan datang, dibenarkan.

Bagaimanapun, ia tertakluk kepada pematuhan Prosedur Operasi Standard (SOP) sedia ada.

Solat tarawih secara berjemaah di masjid dan surau di seluruh negara juga dibenarkan.

Namun, jumlah kehadiran jemaah adalah tertakluk kepada ketetapan pihak berkuasa agama negeri-negeri.


PKPB di enam negeri dilanjutkan, tiga negeri ditukar kepada PKPP

KUALA LUMPUR, 16 Mac - Perintah Kawalan Pergerakan Bersyarat (PKPB) di enam negeri dilanjutkan.

Ia melibatkan Selangor, Kuala Lumpur, Johor, Pulau Pinang, Kelantan dan Sarawak.

Manakala status PKPB di Kedah, Perak dan Negeri Sembilan ditukar kepada Perintah Kawalan Pergerakan Pemulihan (PKPP) kecuali di daerah Seremban, Kuala Muda dan Kulim.

Menteri Kanan Pertahanan, Datuk Seri Ismail Sabri Yaakob berkata, aktiviti rentas negeri masih tidak dibenarkan kecuali bagi aktiviti pelancongan di antara kawasan-kawasan PKPP.


Pasar ayam di Ipoh jadi pasar pertama guna teknologi robotik AI

IPOH, 16 Mac - Pasar Ayam Amanjaya di Ipoh Perak menjadi pasar pertama di negara ini yang menggunakan teknologi robotik bagi menyelesaikan isu kebersihan dan pengangkutan barang dalam kawasan pasar.  Ia melibatkan tiga aplikasi robotik dan satu Kecerdasan Buatan (AI) yang dicipta oleh syarikat tempatan sekaligus menjadikan pengurusan pasar berkenaan lebih cekap dan bersih.

Menurut Menteri Sains, Teknologi dan Inovasi, Khairy Jamaluddin, tiga robot ditempatkan di pasar itu sejak November tahun lepas menjalankan fungsi seperti membersihkan lantai pasar, mengangkut ayam dari lori ke gerai penjaja serta menguruskan sisa secara pintar.

Robot diberi nama bercirikan jati diri Perak iaitu Badang Manjoi, Badang Tambun dan Badang Gopeng.  Pasar Awam Seremban di Negeri Sembilan bakal menjadi pasar awam kedua di negara ini yang menerima tiga aplikasi robotik dan dilengkapkan AI mulai bulan depan.


Top Glove mengaku tidak bersalah gagal sediakan penginapan sempurna

IPOH, 16 Mac - Syarikat pengeluar sarung tangan getah, Top Glove Sdn Bhd mengaku tidak bersalah di Mahkamah Sesyen Ipoh atas 10 pertuduhan gagal menyediakan penginapan sempurna kepada pekerja di bawah Akta Standard Minimum Perumahan, Penginapan dan Kemudahan Pekerja 1990.  Tertuduh yang diwakili pengarah syarikat membuat pengakuan itu selepas pertuduhan dibacakan secara berasingan oleh jurubahasa di hadapan Hakim Norashima Khalid.

Mengikut kertas pertuduhan, tertuduh didakwa menyediakan penginapan yang tidak mematuhi keperluan Perakuan Penginapan daripada Pengarah Tenaga Kerja bagi pekerja asing seperti mana kehendak Seksyen 24D(1) Akta Standard Minimum Perumahan, Penginapan dan Kemudahan Pekerja 1990.  Kesalahan tersebut dilakukan di Tasek Mutiara 2, Pusat Perdagangan Tasek Mutiara, 26 November tahun lalu.  Jika sabit kesalahan boleh didenda sehingga RM50 ribu ringgit bagi setiap pertuduhan.  Pendakwaan dikendalikan Timbalan Pendakwa Raya, Siti Syakimah Ibrahim dan Zaihas Mohd Syakir Hasfar manakala tertuduh diwakili peguam, Chew Jee San.

28 April ditetapkan tarikh sebutan semula kes.


Telur ayam tercemar: MAFI dapatkan laporan penuh daripada JPV

JITRA, 16 Mac - Kementerian Pertanian dan Industri Makanan (MAFI) akan mendapatkan laporan penuh daripada Jabatan Perkhidmatan Veterinar (JPV) berhubung isu penarikan semula telur ayam dari Malaysia di pasaran Singapura yang didakwa tercemar bakteria Salmonella Enteritidis (SE).

Menterinya, Datuk Seri Dr Roland Kiandee berkata kementeriannya akan berhubung dengan agensi terlibat dari Singapura bagi mendapatkan laporan terperinci tentang jangkitan berkenaan.

Beliau mengulas laporan empat pengimport di Singapura yang telah diarahkan untuk menarik balik pasaran telur tersebut.  Beliau meminta rakyat di negara ini tidak panik kerana kejadian bukan berlaku di seluruh negara.  Terdahulu, beliau merasmikan Program Penyerahan Bantuan Banjir Tabung Bencana Tanaman Padi Bulan September dan Oktober 2020 di Jitra.


Johor laksana Kajian Kesejahteraan Komuniti PPR

JOHOR BAHRU, 16 Mac - Johor akan melaksanakan Kajian Kesejahteraan Komuniti Program Perumahan Rakyat (PPR) melibatkan 80,000 penduduk di 13,000 unit kediaman, mulai bulan depan.

Exco Perumahan dan Kerajaan Tempatan Negeri Johor, Ayub Jamil berkata kajian untuk pelan tindakan kerajaan negeri itu dijangka siap pada April tahun depan melibatkan peruntukan RM1.5 juta.

Beliau berkata demikian pada Majlis Pengundian Terbuka Rumah Mampu Biaya-C di Kota Iskandar, melibatkan 41 unit rumah teres dua tingkat.

Sebanyak 515 pemohon melepasi syarat kelayakan daripada 3,646 permohonan yang diterima.


Malaysia tidak layak terima vaksin percuma dari mana-mana negara - Khairy

IPOH, 16 Mac - Malaysia tidak layak menerima vaksin secara percuma dari mana-mana negara termasuk India.  Menteri Penyelaras Program Imunisasi COVID-19 Kebangsaan, Khairy Jamaluddin berkata, Malaysia dikategorikan sebagai negara berpendapatan sederhana tinggi dan perlu membeli kesemua vaksinnya sendiri.

Beliau mengulas persoalan Datuk Seri Anwar Ibrahim menerusi satu kenyataan sama ada Malaysia ditawarkan vaksin percuma oleh negara India.

Beliau berkata demikian selepas mengadakan lawatan kerja di PPV COVID-19 Daerah Kinta di Stadium Indera Mulia, Ipoh.


PPV berskala besar bakal diwujudkan di setiap negeri - Khairy

IPOH, 16 Mac - Pusat Pemberian Vaksin (PPV) berskala besar bakal diwujudkan di setiap negeri menyasarkan pemberian vaksin kepada 8,000 orang sehari.

Menteri Penyelaras Program Imunisasi COVID-19 Kebangsaan, Khairy Jamaluddin berkata cadangan itu bagi menampung jumlah penerima vaksin untuk fasa ketiga melibatkan jumlah lebih ramai.

Tambahnya, beliau akan berbincang dengan Menteri Besar Perak, Datuk Saarani Mohamad untuk menyediakan PPV lebih besar di Ipoh.

Ketika ini PPV tersebut, hanya mampu memberi vaksin kepada 1,400 orang sehari.


Warga emas dilaporkan hilang, ditemukan meninggal dunia

KOTA SAMARAHAN, 16 Mac - Warga emas yang dilaporkan hilang di Jambatan Sungai Kuap, Kota Samarahan, ditemukan meninggal dunia. Pihak Bomba memaklumkan, mayat mangsa ditemui pasukan penyelamat pukul 10.45 pagi tadi pada jarak kira-kira 800 meter dari pos kawalan bomba di Jambatan Sungai Kuap.

Mayat Chong Siaw Voon, 61 tahun tersangkut pada pokok nipah dan telah diserahkan kepada pihak polis untuk tindakan lanjut.  Operasi Mencari dan Menyelamat SAR, pada hari kedua digerakkan melibatkan 12 anggota bomba menggunakan tiga bot penyelamat.  Warga emas tersebut dilaporkan hilang setelah motosikal, helmet dan selipar beliau dijumpai di atas jambatan berkenaan semalam.


PM terima suntikan kedua Pfizer esok

IPOH, 16 Mac - Perdana Menteri, Tan Sri Muhyiddin Yassin akan menjadi individu pertama yang memulakan pengambilan dos kedua vaksin Pfizer-Biontech esok.

Menteri Penyelaras Program Imunisasi COVID-19 Kebangsaan, Khairy Jamaluddin berkata, mengikut jadual dos kedua perlu diambil selepas 21 hari pengambilan dos pertama.

Turut mengambil dos kedua esok, Ketua Pengarah Kesihatan, Tan Sri Dr Noor Hisham Abdullah.  Tambah Khairy lagi, beliau juga telah mengarahkan semua Pusat Penerimaan Vaksin (PPV) untuk segera menyelesaikan suntikan vaksin fasa pertama.


12 Kluster tempat kerja, 1 kluster aktiviti keagamaan

PUTRAJAYA, 16 Mac - 13 Kluster Baharu COVID-19 dikenal pasti semalam, melibatkan negeri Selangor, Johor, Sarawak, Negeri Sembilan, Kuala Lumpur, Kedah, Pahang dan Terengganu dengan 1,208 kes positif.

12 kluster melibatkan tempat kerja manakala satu kluster berkaitan aktiviti keagamaan.

Tiga kluster baharu di Selangor adalah Kluster Sungai Puloh, Kluster Batu Tiga Lama dan Kluster Perusahaan Amari.

Manakala di Johor, Kluster Jalan Mega Lima, Kluster Jalan Delima dan Kluster Batu 19.

Masing-masing satu kluster di Sarawak, Negeri Sembilan, Kuala Lumpur, Pahang dan Terengganu dikenal pasti sebagai Kluster Jalan Tanjung, Kluster Industri Gunung Mas, Kluster Jalan Lapan Belas, Kluster Kampung Air Batang dan Kluster Chendering Height.

Dua kluster dikenal pasti di Kedah iaitu Kluster Tapak Bina Meha melibatkan tempat kerja, manakala Kluster Jalan Sekerat melibatkan aktiviti keagamaan.


Sukarelawan berumur 18 tahun ke atas boleh mendaftar

PUTRAJAYA, 16 Mac - Malaysia Vaccine Support Volunteers (MyVac) dilancarkan

Sukarelawan terlibat akan membantu petugas barisan hadapan dalam urusan suntikan vaksin COVID-19 Program Imunisasi COVID-19 Kebangsaan.

MyVac dikelolakan bersama, Kementerian Belia dan Sukan, Kementerian Kesihatan, Persatuan Bulan Sabit Merah Malaysia (PBSMM) dan Pasukan Petugas Imunisasi COVID-19.

Sehingga kini, MyVac menerima 7,200 permohonan daripada belia, pelajar institusi pengajian tinggi dan badan bukan kerajaan (NGO).

Rakyat Malaysia yang berumur 18 tahun dan ke atas boleh mendaftar sebagai satu daripada dua kategori iaitu sukarelawan am atau sukarelawan perubatan melalui laman sesawang www.myvac.com.my.

Sukarelawan MyVac akan ditugaskan di lebih 600 Pusat Pemberian Vaksin di seluruh negara.

Majlis pelancaran MyVac dihadiri tetamu kehormat Pengerusi Persatuan Bulan Sabit Merah Malaysia (PBSMM) Kedah, Tan Sri Tunku Puteri Intan Safinaz Sultan Abdul Halim Mu'adzam Shah.


COVID-19: Kes positif dijangka susut kepada 500 kes sehari pada Mei

PUTRAJAYA, 16 Mac - Jumlah kes positif COVID-19 dijangka boleh berkurangan sehingga 500 kes sehari pada Mei ini berdasarkan kadar kebolehjangkitan kini kurang daripada satu.

Menteri Kesihatan, Datuk Seri Dr. Adham Baba berkata, ia boleh dilihat menerusi trend penurunan kes mengikut negeri sejak kebelakangan ini.

Menurut beliau, daerah yang berada dalam zon merah juga telah berkurangan di seluruh negara.

Sebanyak 11 daerah di Semenanjung memperoleh status zon hijau berbanding enam daerah pada 28 Februari lalu.

11 daerah di Sarawak dan dua daerah di Sabah juga telah bertukar status kepada zon hijau.


Kerajaan Malaysia fail rayuan keputusan Mahkamah Tinggi berhubung isu kalimah Allah

KUALA LUMPUR, 16 Mac - Notis rayuan berhubung kebenaran penggunaan kalimah Allah dalam penerbitan bahan agama Kristian bagi tujuan pembelajaran difailkan di Pejabat Pendaftar Mahkamah Tinggi Kuala Lumpur.

Rayuan dikemukakan Kementerian Dalam Negeri dan Kerajaan Malaysia terhadap keputusan Mahkamah Tinggi sebelum ini.

Peguam Negara Tan Sri Idrus Harun mengesahkan rayuan itu.

Salinan notis rayuan turut diberikan kepada Pendaftar Mahkamah Rayuan dan firma peguam yang mewakili wanita suku kaum Melanau dari Sarawak yang beragama Kristian, Jill Ireland Lawrence Bill.

Dalam notis difailkan oleh Peguam Kanan Persekutuan, Shamsul Bolhassan menyatakan rayuan itu dibuat selepas tidak berpuas hati terhadap keputusan Hakim Mahkamah Tinggi, Datuk Nor Bee Ariffin pada 10 Mac.

Hakim Datuk Nor Bee sebelum ini mendengar kes itu semasa menjadi Hakim Mahkamah Tinggi.

Dalam keputusannya, Datuk Nor Bee memutuskan kalimah Allah boleh digunakan dalam penerbitan bahan agama Kristian bagi tujuan pembelajaran.

Tiga lagi perkataan yang dibenarkan ialah 'Kaabah', 'Baitullah' dan 'solat'.


Pertemuan dengan mufti, pakar undang-undang resolusi isu kalimah Allah

PUTRAJAYA, 16 Mac - Satu pertemuan akan diadakan dengan mufti di seluruh negara dan pakar undang-undang bagi memuktamadkan resolusi berkaitan isu penggunaan kalimah Allah.

Menteri di Jabatan Perdana (Hal Ehwal Agama) Datuk Dr Zulkifli Mohamad Al-Bakri menerusi perkongsian di portal al-Bayan berkata, cadangan pertemuan bersama mufti dibuat selepas perbincangan bersama Panel Kajian Akidah Jabatan Kemajuan Islam Malaysia dan Penasihat Undang-Undang JAKIM, Jumaat lalu.

Menurut Datuk Dr Zulkifli lagi, pertemuan tersebut antara lain bagi mendapatkan kesepakatan mufti dan pakar undang-undang kerana tindakan segera yang teratur dan berprinsip perlu memandangkan isu ini melibatkan aspek teknikal.

Berhubung isu akidah, beliau menegaskan apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas.

Dalam satu hantaran dalam laman Facebooknya pula, beliau memaklumkan pandangan dan buah fikiran pimpinan wakil pertubuhan bukan kerajaan (NGO) Islam juga akan diambil kira dalam Munaqasyah Khas itu.


Perak sedia pertimbang adakan pertemuan dengan 59 Adun

IPOH, 15 Mac - Perak sedia mempertimbangkan cadangan pihak pembangkang supaya pertemuan antara 59 ADUN diadakan bagi menggantikan Sidang DUN yang tidak boleh dilaksanakan semasa tempoh darurat.

Menteri Besar Datuk Saarani Mohamad menjelaskan, barisan pentadbiran kerajaan negeri boleh memberikan taklimat kepada kesemua ADUN mengenai perancangan yang telah dan dilakukan sedang kerajaan negeri pada ketika ini antaranya berkaitan status kewangan dan perbelanjaan serta hasil pungutan cukai.

Beliau berkata dengan adanya pertemuan itu nanti, kesemua ADUN boleh memberikan maklum balas dan pandangan mengenai kerajaan negeri dan seterusnya pentadbiran kerajaan negeri akan dapat memperbaiki prestasi.

Perkara mengenainya dijelaskan Datuk Saarani selepas sesi cabutan kerja undi Jabatan Kerja Raya Perak yang turut dihadiri Exco Infrastruktur, Tenaga, Air dan Pengangkutan Awam negeri Datuk Zolkafly Harun di Bangunan Perak Darul Ridzuan dekat Ipoh.

Semalam, Pengerusi Amanah Perak, Datuk Asmuni Awi mencadangkan persidangan antara ADUN namun, tidak mengguna pakai aturan rasmi sidang dun seperti penggunaan cokmar dan sebagainya.


RM60 juta diluluskan, baik pulih tebing Sungai Pasir Mas

PASIR MAS, 15 Mac - Sebanyak RM60 juta peruntukan khas telah diluluskan bagi projek membaik pulih kawasan yang terjejas akibat runtuhan tebing sungai dekat Dataran Air Muleh, Kampung Pohon Celagi, Pasir Mas, Kelantan.

Menteri Alam Sekitar dan Air Datuk Seri Tuan Ibrahim Tuan Man berkata susulan itu, kerajaan persekutuan dan negeri akan memastikan projek berkenaan dilaksanakan dengan kadar segera dan dijangka siap akhir Oktober ini.

Mengulas lanjut, beliau memaklumkan, peruntukan bagi projek tersebut melibatkan kerja-kerja pengambilan balik tanah, pembinaan struktur penahan tebing, pembaikan cerun, pengorekan sungai, pembinaan rumah pam dan struktur river-training.

Ditanya sama ada kerajaan bercadang memberi pampasan kepada penduduk yang terjejas, menteri berkata kerajaan Persekutuan akan berbincang dengan kerajaan negeri berhubung perkara tersebut.


'Hati-hati membeli, jangan terlalu bergantung dengan perkhidmatan e-dagang' - KPDNHEP

KUCHING, 15 Mac - Sempena Hari Pengguna Sedunia yang disambut hari ini, Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi mengharapkan pengguna yang terlalu bergantung dengan e-dagang untuk berhati-hati.

Langkah itu bagi mengelakkan pengguna terpedaya dengan helah pihak tidak bertanggungjawab dengan mengambil contoh pembelian barang kemas secara dalam talian.

Justeru itu, kementerian boleh mengambil tindakan tegas dibawah Akta Perdagangan Elektronik 2006 jika terdapat aduan yang munasabah berkaitan jenayah berkenaan.

Datuk Alexander memberitahu demikian di Jabatan Penyiaran Sarawak dekat Kuching, ketika diminta mengulas mengenai kes penipuan jualan barang kemas dalam talian.  Beliau yang menjadi tetamu khas WAIfm dalam bualbicara radio bertajuk, Sarawak Nuju Pemansang itu turut membicarakan Hari Pengguna Sedunia yang disambut setiap 15 Mac.


Gelembung perjalanan perlu persefahaman antara negara terlibat

KUALA LUMPUR, 15 Mac - Bagi merancakkan semula sektor pelancongan, Kementerian Luar bersedia mempertimbang gelembung perjalanan antara negara luar bersama pihak berkaitan.

Timbalan Menteri, Datuk Kamaruddin Jaffar bagaimanapun, memaklumkan perincian perkara itu memerlukan persefahaman antara negara terlibat termasuk pelancong yang telah menerima vaksin COVID-19.

Bercakap di Angkasapuri selepas menjadi tetamu Selamat Pagi Malaysia, beliau turut memaklumkan cadangan syarikat pengeluar vaksin COVID-19 bagi tujuan pembangunan vaksin di Malaysia.


Singapura tarik balik pasaran telur: Jabatan Perkhidmatan Veterinar lakukan lawat siasat

PUTRAJAYA, 15 MAC - Jabatan Perkhidmatan Veterinar (JPV) Malaysia melakukan satu lawat siasat ke syarikat Lay Hong Berhad, susulan penarikan balik telur ayam ladang ayam penelur Lay Hong Jeram, Selangor dari pasaran Singapura.

Ia berikutan pengesanan kehadiran bakteria Salmonella enteriditis (SE) pada konsainan telur yang dieksport dari ladang CES 008.

Dalam satu kenyataan media, JPV menjelaskan hasil lawat siasat bersama pengeluar, pihak syarikat telah bersetuju untuk melaksanakan tindakan pembetulan dan pemantauan lebih kerap serta meningkatkan kawalan biosekuriti agar permasalahan sama tidak berulang.

Pihak JPV turut melakukan penyiasatan penyakit, menyemak rekod pemvaksinan, pengeluaran telur dan rekod program survelan penyakit di ladang serta menjalankan pensampelan bagi mengesan SE.

Kenyataan itu menyebut telur keluaran ladang CES 008 tidak dibenarkan dijual di pasaran tempatan sebagai telur sajian sehingga keputusan siasatan diperoleh.

Jelas JPV lagi, penggantungan tersebut tidak menjejaskan pengeksportan ladang lain ke Singapura dan bekalan untuk pasaran tempatan.


29,104 penerima suntikan dos pertama vaksin direkodkan

PUTRAJAYA, 15 Mac - 292,104 individu telah menerima suntikan dos pertama vaksin.

Menurut Menteri Kesihatan Datuk Seri Dr Adham Baba, jumlah tertinggi direkodkan di Selangor, Perak dan Sarawak.

Selangor mencatatkan 35,620 penerima manakala Perak 31,675 penerima dan Sarawak 30,634 penerima.

Mengikut perancangan program imunisasi, tempoh pelaksanaan fasa pertama pemberian vaksin yang bermula Februari sehingga April akan melibatkan 500,000 anggota barisan hadapan termasuk petugas kesihatan.

Ia akan diteruskan bagi fasa kedua yang dijangka dilaksana pada April hingga Ogos tahun ini melibatkan 9.4 juta warga emas berusia 60 tahun ke atas serta kumpulan rentan dengan masalah morbiditi, selain orang kelainan upaya.

Sementara fasa ketiga dijadualkan bermula Mei hingga Februari 2022 untuk kumpulan individu berusia 18 tahun dan ke atas dengan sasaran kira-kira 14 juta orang.


PKPD Kuarters Sri Jelutung tamat

KUALA LUMPUR, 14 Mac - Perintah Kawalan Pergerakan Diperketatkan (PKPD) di Kuarters Sri Jelutung, Mukim Bebar, Pekan, Pahang ditamatkan hari ini lebih awal daripada tarikh asal iaitu 19 Mac.

Menteri Kanan Pertahanan, Datuk Seri Ismail Sabri Yaakob dalam kenyataannya memaklumkan, keputusan itu dibuat hasil penilaian risiko bersama pelbagai agensi dalam Jawatankuasa Teknikal PKP.

Sehingga kini, Kementerian Kesihatan (KKM) telah melaksana 80 ujian saringan, 4 daripadanya disahkan positif COVID-19.

KKM megesahkan kesemua keputusan sampel kedua bagi 76 kontak rapat adalah negatif dan tiada lagi sampel menunggu keputusan.

Selain itu, Kampung Lingkudau, Keningau Sabah pula dilaksanakan PKPD yang bermula esok hingga 28 Mac ini.

Setakat 12 Mac, KKM mengesahkan 19 daripada 102 individu yang disaring positif COVID-19.

Pelaksanaan PKPD ini bertujuan memudahkan KKM melaksana saringan bersasar ke atas semua penduduk serta mengawal pergerakan dan penularan jangkitan dalam komuniti.


COVID-19: Tiga lagi kluster baharu dikesan hari ini

PUTRAJAYA, 14 Mac - Tiga kluster baharu dikenal pasti hari ini, masing-masing di Johor, Selangor dan Sarawak dengan 67 kes positif.

Dua daripadanya, melibatkan tempat kerja dan satu kluster melibatkan komuniti.

Kluster Jalan Tun Mutalib Tiga melibatkan daerah Kota Tinggi, Johor melibatkan pekerja sebuah kilang di Jalan Tun Mutalib 3, Kawasan Perindustrian,Bandar Tenggara, Kota Tinggi.

Manakala Kluster Jalan Sutera pula melibatkan daerah Hulu Langat, Selangor juga hasil saringan bersasar pekerja sebuah kilang.

Kluster Bergalak merupakan kluster melibatkan komuniti di daerah Sibu dan Song, Sarawak hasil saringan individu bergejala.

Lima kluster diisytihar tamat iaitu Kluster Batu 57, Kluster Jalan Kuala Selangor, Kluster Tanjung Megah, Kluster Tembok Renggam, dan Kluster Jalan Jelatek, menjadikan jumlah keseluruhan 813.


Paras empangan seluruh negara masih ditahap baik

KUALA TERENGGANU, 14 Mac - Paras air di empangan seluruh negara ketika ini masih berada pada tahap ‘selesa’, meskipun negara sedang dilanda fenomena cuaca panas.

Menteri Alam Sekitar dan Air (KASA) Datuk Seri Tuan Ibrahim Tuan Man turut memberi jaminan bahawa bekalan air di empangan seluruh negara, masih lagi mencukupi untuk menampung keperluan seharian penduduk.

Jelasnya, berdasarkan ramalan Meteorologi Malaysia, cuaca panas tahun ini tidak seteruk tahun lepas dan kadar kelembapan ketika ini agak tinggi.

Beliau bercakap kepada pemberita di Kuala Terengganu.

Paras air empangan di seluruh negara kini mencatat tahap storan melebihi 70 peratus.


Jawatankuasa Penamatan Proklamasi Darurat tiada kuasa undang-undang

ALOR SETAR, 14 Mac - Jawatankuasa Penamatan Proklamasi Darurat yang diwujudkan pembangkang, tidak mempunyai kuasa dari segi undang-undang dalam menamatkan pelaksanaan darurat.

Tegas Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, hanya Jawatankuasa Khas Bebas Darurat 2021 di bawah Ordinan Darurat yang mempunyai kuasa mengikut peruntukan undang-undang untuk menasihatkan Yang di-Pertuan Agong sama ada darurat ditamatkan lebih awal atau pada tarikh ditetapkan, 1 Ogos depan ataupun dilanjutkan.

Datuk SeriTakiyuddin berkata demikian ketika diminta mengulas mengenai penubuhan Jawatankuasa Tamatkan Darurat oleh pembangkang yang melancarkan petisyen untuk memohon supaya darurat ditamatkan dengan segera.


Peruntukan RM7.5 juta pulihara sungai di Terengganu

KUALA TERENGGANU, 14 Mac - Sebanyak RM7.5 juta diluluskan kerajaan Persekutuan menerusi Kementerian Alam Sekitar dan Air (KASA) bagi kerja-kerja pemuliharaan sungai di Terengganu.  Sebanyak RM4.8 juta daripadanya akan dilaksanakan secara undian melibatkan 102 kerja di semua lapan daerah di negeri itu.

Menurut Menterinya, Datuk Sri Tuan Ibrahim Tuan Man, kesemua kerja yang dilaksanakan secara undian adalah dibawah RM100,000 bagi Kontraktor Kelas G Satu, dan projek selebihnya akan dilaksanakan pada fasa kedua.  Beliau percaya melalui kaedah undian ini, proses pelantikan kontraktor berdaftar dapat disempurnakan secara terbuka dan telus.

Datuk Sri Tuan Ibrahim berkata demikian selepas menyempurnakan Majlis Cabutan Kerja Undi di bawah Peruntukan KASA di Wisma Darul Iman Kuala Terengganu.  Terengganu merupakan negeri kedua selepas Johor yang mengadakan Majlis Cabutan berkenaan minggu lepas.


Pelbagaikan aktiviti digital di PIK - Datuk Saifuddin

KUANTAN, 14 Mac - Kementerian Komunikasi dan Multimedia Malaysia (KKMM) menggalakkan setiap Pusat Internet Komuniti (PIK) mempelbagaikan aktiviti digital bagi merapatkan jurang digital antara masyarakat.  Konsep itu perlu difokuskan terutama di kawasan pendalaman dan luar bandar.

Menurut menterinya, Datuk Saifuddin Abdullah, perkara tersebut dibincangkan dengan agensi terlibat bagi menaiktaraf capaian internet dan pelbagai rangkaian kemudahan buat penduduk setempat.

Beliau berkata demikian selepas merasmikan Pelancaran Aplikasi cHeart dan Memperkenalkan Perkhidmatan Bungkus dan Hantar di Pusat Internet Komuniti Kampung Cherating, Kuantan.  Dalam program itu, PIK Kampung Cherating menjadi pelopor sebagai pusat khidmat konsultasi perubatan dalam talian pertama disediakan, sebelum ianya diperluas ke PIK lain.

Sukarelawan dan kenderaan dari Pejabat Parlimen Indera Mahkota turut disediakan bagi mengerakkan golongan sasar untuk mengunakan perkhidmatan tersebut.  Aplikasi cHeart yang dibangunkan Data8 Sendirian Berhad, telah digunapakai oleh dua hospital utama iaitu Hospital Kuala Lumpur (HKL) dan Hospital Sungai Buloh (HSB).


SPR tentukan kelayakan pengundi 18 tahun-Datuk Seri Takiyuddin

ALOR SETAR, 14 Mac - Keputusan kebenaran mengundi pada usia 18 tahun bagi Pilihan Raya Umum (PRU) akan datang hanya akan ditentukan oleh Suruhanjaya Pilihan Raya (SPR).

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan berkata, pihaknya belum menerima sebarang maklumat lanjut daripada SPR berhubung perkara itu.

Beliau bercakap kepada pemberita selepas menghadiri Program Malaysia Prihatin di Kompleks Pentadbiran Kerajaan Persekutuan di Anak Bukit, Alor Setar. 10 Mac lalu, Yang Dipertua Dewan Negara, Tan Sri Dr Rais Yatim menyatakan, kelayakan mengundi pada PRU di usia 18 tahun yang sepatutnya berkuatkuasa Julai ini, tidak dapat diteruskan walaupun Dewan Rakyat sudah meluluskan RUU Perlembagaan (Pindaan) 2019.  Tan Sri Dr Rais mendakwa, terdapat pelbagai kekangan untuk melaksanakan dasar undi 18 kerana negara masih tidak bersedia untuk membenarkan pendaftaran pengundi seawal usia itu.


100,000 rakyat Malaysia ulang-alik Singapura bakal terima suntikan vaksin

PONTIAN, 14 Mac - Seramai 100,000 rakyat Malaysia yang bekerja secara ulang alik ke Singapura akan menerima suntikan vaksin COVID-19 menerusi program imunisasi kebangsaan pada fasa kedua nanti.  Perkara itu diputuskan Kementerian Sains, Teknologi dan Inovasi (MOSTI) baru-baru ini yang akan dilaksanakan secara berperingkat.

Menteri Besar Johor, Datuk Hasni Mohammad berkata, kementerian bersetuju untuk memberi suntikan vaksin lebih awal kepada mereka yang bekerja di Singapura sebagai persediaan pembukaan sempadan.  Ketika ini, MOSTI sedang membangunkan satu sistem bagi membolehkan mereka mendaftar untuk program tersebut.

Beliau berkata demikian selepas merasmikan Pelancaran Program Mentor Mentee Pertubuhan Peladang di Pontian.


SPR perlu perjelas perkembangan undi 18 tahun

KUALA LUMPUR, 14 Mac - Suruhanjaya Pilihan Raya (SPR) perlu memperjelaskan perkembangan terkini berhubung pelaksanaan undi 18 tahun agar rakyat mendapat maklumat yang betul dan jelas. Menteri Belia dan Sukan Datuk Seri Reezal Merican Naina Merican berkata, SPR selaku badan bebas, harus tampil membuat penjelasan kerana perjalanan dasar undi 18 kini memasuki fasa pelaksanaan.

Jelas beliau, kementeriannya tidak boleh mendahului SPR dalam mendepani isu tersebut kerana badan itu diberikan peranan dan tanggungjawab untuk menjalankan urusan pendaftaran pemilih dan semakan daftar pemilih, khususnya dalam menjelaskan hala tuju undi 18.

Ini termasuk dari segi pendaftaran pengundi, hak kelayakan mengundi dan menjadi calon pada usia tersebut, kata Reezal.

Tambahnya, isu undi 18 harus dipertahan dan dijadikan realiti kerana ia disokong 211 ahli Parlimen dengan mengetepikan pandangan politik masing-masing, yang membawa kepada kelulusannya di peringkat Dewan Rakyat dan Dewan Negara.


Program Imunisasi COVID-19 Kebangsaan: 292,104 Penerima telah direkodkan pada hari ke-19

PUTRAJAYA, 14 Mac - Memasuki hari ke-19 pelaksanaan Program Imunisasi COVID-19 Kebangsaan.

Sehingga semalam, seramai 292,104 individu telah menerima suntikan dos pertama vaksin di seluruh negara.

Menurut Menteri Kesihatan Datuk Seri Dr Adham Baba, tiga negeri mencatatkan jumlah tertinggi penerima dos pertama vaksin tersebut adalah Selangor, Perak dan Sarawak.

Beliau memaklumkan perkara itu melalui akaun twitter rasminya hari ini.

Selangor, mencatatkan 35,620 penerima, Perak 31,675 penerima dan Sarawak 30,634 penerima.

Mengikut perancangan program imunisasi ini, tempoh pelaksanaan fasa pertama pemberian vaksin yang bermula Februari sehingga April, akan melibatkan 500,000 anggota barisan hadapan negara termasuk petugas kesihatan.

Ia akan diteruskan bagi fasa kedua yang dijangka dilasana pada April hingga Ogos tahun ini melibatkan 9.4 juta warga emas berusia 60 tahun ke atas serta kumpulan rentan dengan masalah morbiditi, selain orang kelainan upaya.

Sementara fasa ketiga dijadualkan bermula Mei hingga Februari 2022 untuk kumpulan individu berusia 18 tahun dan ke atas dengan sasaran kira-kira 14 juta orang.


Pembinaan jeti di Tanjung Bruas disiasat

PAYA RUMPUT, 14 Mac - Pembinaan jeti di Tanjung Bruas, Tanjung Kling yang didakwa dibangunkan di luar pengetahuan kerajaan negeri Melaka akan disiasat.  Ketua Menteri, Datuk Seri Sulaiman Md Ali menegaskan, pihaknya tidak akan berkompromi, dengan apa-apa tindakan yang menjejas kehidupan nelayan sekitar kawasan berkenaan.

Siasatan lanjut akan dilakukan melalui pihak pengurusan pelabuhan, Tanjung Bruas Port Sdn. Bhd serta Kumpulan Melaka Berhad (KMB).

Tegas beliau, pembangunan sesuatu projek di kawasan perairan sepatutnya perlu dimaklumkan secara terperinci kepada ADUN dan penduduk sekitar terlebih dahulu sebelum kelulusan Jabatan Laut dan kelulusan kerajaan negeri diperoleh.  Sebelum ini, nelayan di kawasan Tanjung Kling dilaporkan bimbang dengan projek pembinaan jeti di kawasan berkenaan yang dkhuatiri menyebabkan pencemaran hingga menjejas aktiviti dan pendapatan mereka.


Jangan lakukan pembelian panik telur, bekalan dipantau KPDNHEP

SELANGOR, 14 Mac - Pengguna dinasihatkan agar tidak melakukan pembelian panik telur sehingga mengganggu bekalan di negara ini.

Ia susulan laporan penarikan balik telur keluaran sebuah syarikat Malaysia daripada pasaran Singapura, berikutan dakwaan penemuan bakteria Somanella Enteritidis (SE).

Menurut kenyataan Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), pemantauan bekalan ditingkatkan di setiap rantaian pengedaran dan pembekalan telur untuk mengesan kawasan yang dijangka terjejas bekalan.

KPDNHEP juga mengingatkan peniaga agar tidak mengambil kesempatan menaikkan harga telur berikutan situasi berkenaan.

Singapura telah mengarahkan empat syarikat pengimportnya menarik balik telur keluaran Lay Hong Berhad Layer Farm dari Jeram daripada pasaran republik itu sebagai langkah berjaga-jaga.

Bakteria SE dikatakan boleh menyebabkan penyakit bawaan makanan sekiranya produk berkenaan dimakan mentah atau separuh masak.


Program CSR PerakFM: Bantu ringankan beban golongan kurang bernasib baik

IPOH, 14 Mac - Prihatin dengan nasib golongan yang memerlukan, Perakfm tampil menghulur bantuan berupa barangan keperluan harian bagi meringankan beban yang ditanggung golongan itu.  Pengarah RTM Perak, Noriza Salleh berkata, program yang mendapat kerjasama beberapa syarikat korporat itu merupakan platform terbaik bagi mendekati rakyat di peringkat akar umbi khususnya dalam kalangan kurang bernasib baik.

Beliau menjelaskan, program berbentuk Tanggungjawab Sosial Korporat, CSR itu dapat mendekatkan Perakfm dengan pendengar dan peminat serta membantu menyampaikan misi dan visi kerajaan.

Sementara itu, rata-rata penerima melahirkan rasa syukur dan berterima kasih dengan bantuan berkenaan yang sedikit sebanyak dapat mengurangkan beban kehidupan seharian mereka.

CSR berkenaan antara pengisian Program Menteri Besar Perak, Datuk Saarani Mohamad bersama Rakyat yang berlangung selama 3 hari dan berakhir Khamis lepas.


MAIS agih bantuan kepada 716 keluarga orang asal

KUALA LANGAT, 14 Mac - Majlis Agama Islam Selangor (MAIS) menyantuni kira-kira 716 keluarga Orang Asal yang terkesan akibat pandemik COVID-19.

Sebanyak RM71,600 diperuntukkan melalui sumber wang fidyah, khusus untuk membantu meringankan beban golongan berkenaan.

Setiausaha Majlis Agama Islam Selangor (MAIS) Dr Ahmad Shahir Makhtar berkata, sumbangan juga bagi memastikan tiada masyarakat Orang Asal terputus bekalan makanan ketika pandemik COVID-19.

Beliau ditemui media selepas Majlis Penyerahan Bantuan kepada Orang Asal di Surau Al-Hidayah, Taman Desa Kemandol, Jenjarom di Kuala Langat, Selangor.  Sementara itu, penerima sumbangan berharap ianya dapat diteruskan kerana dapat membantu terutamanya yang mempunyai ahli keluarga yang ramai.

Setakat ini, Mais telah mengagihkan wang fidyah sebanyak RM719,000 kepada 7,191 keluarga melibatkan golongan kategori berpendapatan rendah (B40), peniaga terjejas dan individu hilang kerja.


10,000 Anggota sukarelawan APM digerakkan bantu pendaftaran program Imunisasi

KLUANG, 14 Mac - 10,000 sukarelawan Angkatan Pertahanan Awam Malaysia (APM) akan digerak bagi membantu menyelia pendaftaran Program Imunisasi COVID-19 Kebangsaan.

Tindakan itu dijangka dapat membantu menyegerakan proses berkenaan terutama yang melibatkan penduduk luar bandar dan warga emas.

Beliau ditemui selepas merasmikan Pusat Latihan Angkatan Pertahanan Awam Malaysia (APM) Wilayah Selatan di Kluang, Johor.


Skim 'Sewa untuk dimiliki' dijangka dilancarkan Jun ini

SELANGOR, 14 Mac - Skim 'Sewa untuk dimiliki' (RTO) yang diumum dalam Belanjawan 2021 melibatkan unit perumahan PR1MA di seluruh negara, dijangka dilancarkan Jun ini.

ketika ini, Kementerian Perumahan dan Kerajaan Tempatan sedang berbincang dengan institusi perbankan untuk memperhalusi kaedah skim berkenaan.

Datuk Zuraida ditemui media selepas siri jelajah Program Malaysia Prihatin di Ampang, Selangor.


Kemasukan Gerakan perkukuh PN - PM

KUALA LUMPUR, 13 Mac - Penyertaan Gerakan ke dalam Perikatan Nasional (PN) secara rasmi pada 11 Februari lalu akan memperkukuh lagi sebagai gabungan parti politik yang mewakili masyarakat pelbagai kaum, agama dan wilayah, di negara ini.

Perdana Menteri yang juga Pengerusi PN, Tan Sri Muhyiddin Yassin berkata dengan sejarah dan pengalaman politik yang panjang sejak penubuhannya pada tahun 1968, gerakan mampu menjadi rakan komponen yang signifikan kepada PN.

Beliau percaya, dengan sejarah dan pengalaman politik yang panjang sejak penubuhannya pada tahun 1968, Gerakan mampu menjadi rakan komponen yang signifikan kepada PN.

Tan Sri Muhyiddin berucap merasmikan Persidangan Perwakilan Nasional Parti Gerakan ke-49 secara maya.

Sementara itu, Presiden Gerakan, Datuk Dr. Dominic Lau Hoe Chai berkata, prestasi cemerlang Perdana Menteri, dalam mengemudi negara berdepan cabaran COVID-19 antara sebab utama parti itu bersetuju menyertai PN.

Jelas beliau, kemampuan Tan Sri Muhyiddin terbukti, melalui pelbagai bantuan termasuk pakej rangsangan ekonomi yang menyerlahkan keprihatinan kerajaan dalam mendengar keluhan rakyat.

Selain amalan prinsip integriti dan menghormati Perlembagaan yang disifatkan selaras ideologi parti tersebut.


JPN rekod 33,244 kes daftar lewat kelahiran sejak 2018

RANTAU PANJANG, 13 Mac - Jabatan Pendaftaran Negara (JPN) merekodkan 33,244 kes permohonan daftar lewat kelahiran di seluruh negara sejak 2018 hingga Februari tahun ini.

Ketua Pengarahnya, Datuk Ruslin Jusoh berkata, kes daftar lewat sijil kelahiran ini kebanyakannya berlaku di negeri yang mempunyai penduduk yang ramai.

Menurut beliau, selain faktor perkahwinan luar negara yang tidak didaftarkan di Malaysia, perceraian dan kecuaian ibu bapa serta anak tidak sah taraf juga penyebab berlaku kes tersebut. Beliau berkata demikian kepada pemberita di Majlis Penyerahan Sijil Daftar Lewat Kelahiran Empat Beradik di Kampung Petai Dusun, Baloh Pial, Rantau Panjang, Kelantan.


Kompaun RM10,000 terpakai semua kategori PKP

KUALA LUMPUR, 13 Mac - Kompaun RM10,000 mengikut Ordinan Darurat (Pencegahan dan Pengawalan Penyakit Berjangkit)(Pindaan) 2021 terpakai untuk semua kategori Perintah Kawalan Pergerakan (PKP).

Ini bermakna individu yang berada di kawasan PKP, PKP Bersyarat dan PKP Pemulihan boleh dikenakan kompaun tersebut sekiranya melanggar prosedur operasi standard (SOP) kawasan berkenaan.

Menteri Kanan Pertahanan, Datuk Seri Ismail Sabri Yaakob berkata, orang awam harus faham, tindakan polis mengeluarkan kompaun berdasarkan Ordinan Darurat dan ia adalah untuk keselamatan orang ramai.

Datuk Seri Ismail Sabri menegaskan, polis tidak mempunyai kuasa untuk mengurangkan jumlah kompaun yang dikenakan.

Oleh demikian, individu yang menerima notis kompaun tersebut boleh membuat rayuan di Pejabat Kesihatan Daerah.

Mengikut Ordinan Darurat (Pencegahan dan Pengawalan Penyakit Berjangkit)(Pindaan) 2021, notis kompaun yang dikenakan bagi pelanggaran SOP PKP ialah RM10,000 berkuat kuasa 11 Mac.

Manakala, syarikat yang melakukan kesalahan sama boleh dikompaun RM50,000.


COVID-19: Dua kluster baharu dikesan

PUTRAJAYA, 13 Mac - Dua kluster baharu COVID-19 dikenal pasti hari ini.

Ia melibatkan tempat kerja di Jalan Mega Cemerlang, Johor dan Jalan Pria, Kuala Lumpur.

Kluster Jalan Mega Cemerlang melibatkan kontak keluarga kepada kes dan pekerja-pekerja sebuah kilang pembuatan makanan yang terletak di Nusajaya.

Setakat ini, sejumlah 54 individu telah disaring, di mana 19 kes dikesan positif COVID-19 dalam kluster ini.

Manakala bagi kluster Jalan Pria, Kuala Lumpur, melibatkan sebuah pusat asuhan yang terletak di Taman Maluri.

Sejumlah 37 individu telah disaring sehingga kini,10 daripadanya dikesan positif.


Isu kalimah Allah: JAKIM tunggu keputusan bertulis mahkamah

KUALA LUMPUR, 13 Mac - Panel Akidah dan Penasihat Undang-Undang JAKIM berada pada peringkat pertama perbincangan berkaitan isu kebenaran penganut Kristian menggunakan kalimah Allah dalam penerbitan pendidikan keagamaan mereka.  Menurut Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri, keputusan bertulis daripada pihak mahkamah harus diteliti sebaiknya sebelum sebarang tindakan diambil.  Beliau akan mengambil kira pendapat dan hujahan daripada mereka yang berautoriti secara menyeluruh sebelum kata putus dibuat.  Beliau menyatakannya selepas merasmikan Penyampaian Sumbangan JAWI Food Bank kepada Pemandu Bas Sekolah di ibu negara. Pada 10 Mac lalu, Mahkamah Tinggi Kuala Lumpur memutuskan, penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu, untuk pendidikan dalam komuniti mereka.


PKPD Penjara Tapah dilanjutkan

KUALA LUMPUR, 13 Mac - Perintah Kawalan Pergerakan Diperketatkan (PKPD) Penjara Tapah dan Kuarters Kakitangan, Batang Padang, Perak dilanjutkan.

Ia yang sepatutnya tamat pada Isnin ini dilanjutkan dari 16 hingga 29 Mac.

Manakala PKPD di Asrama Imperial Garments Flat Anjung Tawas Damai, Kinta, Perak, tamat esok.

Menurut kenyataan Menteri Kanan Pertahanan, Datuk Seri Ismail Sabri Yaakob, PKPD di Penjara Tapah dan Kuarters Kakitangan, Batang Padang, Perak dilanjutkan berikutan sebanyak 556 kes positif COVID-19 telah direkodkan daripada 2,660 ujian saringan.

Kementerian Kesihatan mengesahkan terdapat 562 lagi baki sampel saringan sedang menunggu keputusan serta masih berlaku penularan kes melibatkan tahanan di penjara itu.


KPWKM sasar penubuhan 222 Pusat Aktiviti Warga Emas menjelang tahun 2030

IPOH, 13 Mac- Kementerian Pembangunan Wanita, Keluarga dan Masyarakat menyasar penubuhan sebanyak 222 Pusat Aktiviti Warga Emas (PAWE) menjelang 2030.

Menterinya, Datuk Seri Rina Mohd Harun berkata, ia bagi memberi ruang dan peluang kepada lebih ramai warga emas terus berada dalam komuniti sekali gus menyumbang pengalaman dan pengetahuan mereka kepada masyarakat.

"Kita mahu wujudkan lebih banyak pusat aktiviti warga emas."

"Sekurang-kurangnya ada 222 pusat aktiviti warga emas dan setiap parlimen mesti ada satu."

"Ia adalah demi memastikan warga emas melalui penuaan dengan sihat, aktif dan produktif."

Setakat ini, 143 buah PAWE meliputi 131 kawasan parlimen telah ditubuhkan di seluruh negara.

Terdahulu, Datuk Seri Rina merasmikan Majlis Penyampaian Bantuan Kewangan Pengoperasian Tahunan dan Penubuhan PAWE baharu negeri Perak di Ipoh.Ia selaras agenda penuaan sihat, aktif dan produktif dalam Dasar Warga Emas Negara.


Projek Baiti Jannati TNB: Dikurnia rumah, ibu tunggal zahir rasa syukur

REMBIA, 13 Mac- Seorang ibu tunggal mezahirkan rasa syukur dan berterima kasih di atas kurniaan sebuah rumah. Itu luahan Nazaria Ahmad, 42 tahun selepas menerima rumah berkenaan melalui Projek Baiti Jannati Tenaga Nasional Berhad (TNB) Peringkat Negeri Melaka.

Menurutnya, setelah lebih 40 tahun tinggal di rumah pusaka yang uzur, dia kini mampu menarik nafas lega apabila mendapat kediaman yang lebih selesa untuk tinggal bersama lima anaknya yang masih belajar.

Nazaria ditemui setelah menghadiri Majlis Penyerahan Rumah yang disempurnakan Ahli Dewan Undangan Negeri (ADUN) Rembia, Datuk Muhammad Jailani Khamis.  Hadir sama Ketua Retail TNB Melaka, Khairizam Ibrahim. Menurutnya, TNB memperuntuk RM200,000 di Melaka bagi pembinaan empat unit rumah melalui projek berkenaan.


KeTSA sasar Lembah Lenggong sebagai Geopark Kebangsaan ke-2

LENGGONG, 13 Mac- Menjelang Julai ini, Kementerian Tenaga dan Sumber Asli (KeTSA) berhasrat menjadikan Lembah Lenggong sebagai Geopark Kebangsaan ke-2 selepas Lembah Kinta.

Menterinya, Datuk Seri Dr Shamsul Anuar Nasarah berkata, pihak kementerian sedang bekerjasama dengan kerajaan negeri melalui Yayasan Albukhary untuk membangunkan Galeri Geopark Lenggong dengan kos keseluruhan sebanyak RM6 juta.

Jelasnya inisiatif strategik itu mampu meningkatkan imej negara dalam sektor ekopelancongan dan geopelancongan sekali gus menolak persepsi bahawa kewujudan geopark itu akan menjejaskan kelestarian hutan kawasan sekitar. Beliau ditemui di Majlis Pecah Tanah Pembinaan Galeri Geopark Lenggong disempurnakan Menteri Besar, Datuk Saarani Mohamad. Tambahnya, KeTSA turut menyasarkan Lembah Lenggong dinobatkan sebagai Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) Global Geopark selewat-lewatnya pada 2023.


Perikatan Nasional: Tawaran baharu kepada rakyat

KUALA LUMPUR, 13 Mac- Perdana Menteri, Tan Sri Muhyiddin memaklumkan, Perikatan Nasional (PN) adalah tawaran baharu kepada rakyat dan ingin kekal sebagai sebuah gabungan politik yang berkongsi aspirasi negara untuk generasi akan datang.

"Perikatan Nasional mempunyai peranan yang penting dalam mewujudkan kestabilan politik."

"Selain itu, mengekalkan keharmonian rakyat berbilang kaum yang bersatu dalam sebuah negara majmuk."

"Malah menjunjung prinsip tadbir urus yang baik dalam pentadbiran kerajaan dan menegakkan kedaulatan undang-undang. Inilah prinsip-prinsip asas yang menunjangi pembentukan Perikatan Nasional."

Beliau menjelaskan perkara itu dalam ucapannya pada Majlis Perasmian Persidangan Perwakilan Nasional Ke-49 Parti Gerakan Rakyat Malaysia (GERAKAN) secara maya.Dalam ucapannya, Tan Sri Muhyiddin mahu semua jentera parti komponen supaya turun padang mendekati rakyat bagi mendapat kepercayaan sebagai persediaan menghadapi pilihan raya. Beliau percaya perpaduan dan kesungguhan yang ditunjukkan parti komponen memenuhi aspirasi rakyat mampu menjadikan PN sebagai gabungan pilihan utama rakyat Malaysia.


Perkasa peranan wanita - PM

KUALA LUMPUR, 13 Mac - Wanita adalah tonggak negara dan semua pihak mesti mewujudkan serta mengekalkan persekitaran yang tepat untuk wanita berkembang maju.

Perdana Menteri, Tan Sri Muhyiddin Yassin berkata, wanita telah memberi sumbangan besar kepada ekonomi dan kesejahteraan sosial masyarakat walaupun semasa pandemik COVID-19 ketika ini.

Sehubungan itu ujar beliau, wanita wajar diberi peluang sama rata untuk bersaing dalam bidang yang diceburi ke arah memperkasa potensi mereka.

Beliau berkata demikian dalam ucapan khas bersempena Persidangan RISE 2021: Forum Pemimpin Wanita Masa Depan yang diadakan secara maya hari ini.

Tan Sri Muhyiddin turut menggesa pemimpin di semua organisasi, sama ada dalam kerajaan atau bukan kerajaan, parti politik dan sektor korporat, supaya mengenal pasti, meningkatkan dan memperkasa pemimpin wanita muda.

Menurutnya, pemimpin wanita muda harus diberi ruang kerana mereka perlu berkembang dan menunjukkan sepenuhnya potensi mereka.


Ordinan berhubung berita tidak benar COVID-19 dan proklamasi darurat perlu dilihat secara menyeluruh

KUALA LUMPUR, 13 Mac - Ordinan yang diwartakan semalam, berhubung berita tidak benar berkaitan COVID-19 dan proklamasi darurat perlu dilihat secara menyeluruh.

Ketua Pegawai Kawal Selia Suruhanjaya Komunikasi dan Multimedia (MCMC), Zulkarnain Mohd Yasin berkata, Ordinan Darurat Kuasa Kuasa Perlu (No.2) 2021 itu penting untuk mempertingkatkan kecekapan dan keberkesanan dalam penguatkuasaan membendung penularan berita tidak benar.

Selain menjamin keadilan pihak yang terkesan, ia juga memastikan ketelusan semak dan imbang yang menjadi komponen dalam Ordinan tersebut.

Zulkarnain ditemui pemberita selepas diwawancara dalam program Selamat Pagi Malaysia di Angkasapuri.


MBS kenal pasti lokasi yang sesuai tapak bazar Ramadan

SEREMBAN, 13 Mac - Majlis Bandar Raya Seremban (MBS) telah mengenalpasti beberapa lokasi  yang sesuai untuk dijadikan tapak bazar Ramadan.

Datuk Bandar Bandar Raya Seremban (MBS), Datuk Zazali Salehudin, menyatakan - tapak bazar Ramadan itu adalah kawasan lapang serta mempunyai tempat meletak kenderaan, bagi memudahkan orang membeli juadah berbuka puasa.

Berikutan pandemik COVIS-19, jumlah peniaga bazar Ramadan akan dikurangkan oleh kerana pelaksanaan pematuhan SOP penjarakan fizikal.

Setakat ini, MBS telah mengenalpasti kawasan Pusat Perniagaan Betaria di Seremban sebagai lokasi sesuai untuk dijadikan tapak bazar Ramadan.

Datuk Zazali memaklumkannya pada Majlis Penyerahan Sumbangan Pelitup Muka oleh GD Holdings di Seremban.


COVID-19: Kerajaan fokus isu kadar kemiskinan

PUTRAJAYA, 13 Mac - Isu kemiskinan dan ketidaksamarataan sosio-ekonomi

Kerajaan akan terus memberi fokus untuk mengurangkan kadar kemiskinan yang dijangka meningkat berikutan penularan pandemik COVID-19.

Menteri di Jabatan Perdana Menteri (Ekonomi) Datuk Seri Mustapa Mohamed berkata berdasarkan Survei Pendapatan, Perbelanjaan Isi Rumah dan Kemudahan Asas 2019, peratusan kadar kemiskinan bagi tahun itu adalah pada 5.6 peratus dan peratusan itu mungkin melonjak kepada 8.4 peratus.

Isu kemiskinan negara juga menjadi keutamaan dalam Rancangan Malaysia Ke-12 (RMK-12) yang antaranya memberi fokus khusus kepada penghapusan kemiskinan tegar serta mengurangkan ketidaksamarataan sosioekonomi dengan melaksanakan program yang menyeluruh dan bersasar.

Selain itu, beliau berkata RMK-12 juga memberi penekanan kepada agenda pemerkasaan bumiputera bagi mengurangkan jurang antara bumiputera dengan kaum lain, selain mempercepatkan pembangunan di Sabah dan Sarawak dan negeri-negeri lain yang kurang membangun.


Denda maksimum RM10,000 ingkar PKP, Pejabat Kesihatan Daerah boleh kurangkan hukuman

ALOR SETAR, 13 Mac - Individu yang dikenakan denda maksimum RM10,000, atas kesalahan melanggar prosedur operasi standard (SOP), bagi mencegah COVID-19, masih boleh membuat rayuan dan hukuman itu boleh dikurangkan Pejabat Kesihatan Daerah.

Menteri Kanan Pertahanan, Datuk Seri Ismail Sabri Yaakob, menjelaskan, denda maksimum itu diperuntukkan mengikut Akta Pencegahan dan Pengawalan Penyakit Berjangkit 1988, (akta 342).

Individu yang melakukan kesalahan seperti tidak memakai pelitup muka boleh mengemukakan rayuan dan mendapat pengurangan ketika membayar kompaun.

Datuk Seri Ismail Sabri memberitahu selepas menyerahkan sumbangan kepada veteran ATM sempena Program Cakna Veteran ATM di Alor Setar .

kompaun maksimum RM10,000 itu dikenakan terhadap individu yang melakukan kesalahan berulang-ulang .

Pihak polis mempunyai rekod seperti kesalahan mengunjungi kelab malam.  Sebelum ini, Tular di media sosial seorang individu didenda maksimum RM10,000, akibat tidak mengimbas kod bar melalui aplikasi MySejahtera ketika berkunjung ke sebuah kedai di Bukit Jalil.


PKPD Pusat Pemulihan Akhlak Batu Gajah tamat esok

KUALA LUMPUR, 12 Mac - Perintah Kawalan Pergerakan Diperketatkan (PKPD) di Pusat Pemulihan Akhlak Batu Gajah dan Kuarters Kakitangan, Kinta, Perak akan ditamatkan esok seperti dijadualkan.

Menteri Kanan Pertahanan, Datuk Seri Ismail Sabri Yaakob menerusi kenyataan medianya memaklumkan, ia susulan terdapat penurunan kes di kawasan tersebut.

Selain itu Kementerian Kesihatan (KKM) turut mengesahkan kluster adalah terkawal dan kesemua kes positif serta kontak rapat telah diasingkan.

Sehingga kini KKM telah melaksanakan 774 ujian saringan dengan 457 kes positif dilaporkan.


Tempoh Ordinan Darurat berita tidak benar berakhir secara automatik selepas 6 bulan tarikh akhir darurat

PUTRAJAYA, 12 Mac - Tempoh hayat ordinan darurat berita tidak benar akan berkuat kuasa mengikut tempoh proklamasi darurat.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata sekiranya ia tidak dibatalkan oleh Parlimen selepas tempoh darurat berakhir maka ia akan berakhir secara automatik selepas enam bulan tarikh akhir darurat.

Ditanya samada ordinan itu menghalang kebebasan berpolitik oleh segelintir pihak, Datuk Seri Takiyuddin berkata banyak negara telah mengambil langkah untuk mengekang penularan berita tidak benar antaranya di Cambodia dan Rusia.


Ordinan Darurat fokus perkara tidak benar berkaitan COVID-19 dan Proklamasi Darurat

PUTRAJAYA, 12 Mac - Ordinan Darurat Kuasa-Kuasa Perlu (No.2) 2021 yang berkuatkuasa hari ini memberi fokus kepada dua perkara membabitkan berita tidak benar berkaitan COVID-19 dan Proklamasi Darurat.

Menurut Menteri Komunikasi dan Multimedia, Datuk Saifuddin Abdullah, ia merupakan langkah berkesan jangka masa pendek bagi membendung penularan berita tidak benar oleh pihak yang tidak bertanggugjawab demi ketenteraman dan kepentingan awam.

Penggubalan Ordinan perlu dipatuhi bagi memastikan rakyat mendapat maklumat yang sahih daripada sumber yang tepat.

Beliau menyatakannya dalam sidang media secara bersama dengan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan di Putrajaya.

Kesalahan pada Ordinan Darurat itu tidak diletakkan di bawah akta lain seperti Akta Kesalahan Keselamatan (Langkah-Langkah Khas) 2012 (Sosma) atau Akta Hasutan.

Malah, pengubalan ordinan ini juga bagi mempercepatkan proses penguatkuasaan, penyiasatan dan pendakwaaan.

Prosiding di mahkamah kekal seperti sedia ada, di mana prosedur di bawah Kanun Tatacara Jenayah (Akta 593) di mahkamah dikekalkan.

Ketika ini, 270 kes berita palsu berkaitan COVID-19 dan 16 kes berkaitan proklamasi darurat disiasat polis serta Suruhanjaya Komunikasi dan Multimedia.


Khairy akan terima suntikan vaksin COVID-19 Sinovac

REMBAU, 12 Mac - Menteri Sains, Teknologi dan Inovasi, Khairy Jamaluddin memaklumkan bahawa beliau akan menerima suntikan vaksin COVID-19 Sinovac seminggu selepas ia tiba Malaysia pada 15 Mac ini.

Beliau yang juga Menteri Penyelaras Program Imunisasi COVID-19 Kebangsaan berkata, vaksin yang lengkap tanpa perlu dibotolkan itu dijangka tiba dari China pada tarikh berkenaan.

Langkah tersebut difahamkan bagi menunjukkan kepada umum bahawa mana-mana jenis vaksin adalah dipercayai dan mampu menjalankan fungsinya.

Terdahulu Khairy menjelaskan beliau tidak akan mengambil suntikan vaksin COVID-19 Pfizer-BioNTech sebaliknya akan mengambil vaksin seterusnya yang diluluskan.


95% warga PDRM sedia divaksin

IPOH, 12 Mac - Kira-kira 95% daripada warga Polis DiRaja Malaysia (PDRM) bersedia untuk mengambil suntikan vaksin COVID-19.

Ketua Polis Negara, Tan Sri Abdul Hamid Bador berkata, bilangan polis yang menolak untuk menerima vaksin COVID-19 terlalu kecil dan mereka berbuat demikian kerana bimbang risiko berikutan menghidap penyakit tertentu.

Hanya 3% daripada jumlah keseluruhan menyatakan tidak dapat mengambil vaksin berkenaan kerana masalah kesihatan.


SJR di bandar tidak perlu terlalu ketat, permudah urusan ibu bapa hantar anak ke sekolah - KPN

IPOH, 12 Mac - Ketua Polis Negara, Tan Sri Abdul Hamid Bador mengarahkan pemeriksaan Sekatan Jalan Raya (SJR) yang dilakukan di dalam kawasan bandar tidak terlampau ketat.  Beliau berkata, ia bagi memudahkan urusan harian terutama bagi ibu bapa yang ingin menghantar anak ke sekolah.

Dalam pada itu, mengulas mengenai isu kompaun RM10,000 yang tular semalam, beliau menjelaskan mana-mana tindakan yang diambil adalah atas budi bicara pegawai yang diberi kuasa.

Beliau berkata demikian selepas majlis pemakaian sayap juruterbang dan penutupan rasmi kursus 'Private Pilot's Licencse' No. 18 Siri 01/2019 di Ipoh.


Isu kalimah Allah: PDRM ambil tindakan tegas jika berhasrat adakan demonstrasi

IPOH, 12 Mac - Tindakan tegas akan diambil terhadap individu yang berhasrat mengadakan demonstrasi jalanan berhubung keputusan mahkamah tentang penggunaan kalimah Allah.

Ketua Polis Negara, Tan Sri Abdul Hamid Bador berkata, tindakan undang-undang akan dikenakan termasuk di bawah Akta Hasutan 1948.

Tegasnya, keputusan mahkamah perlu dihormati dan kredibiliti institusi itu tidak perlu dipersoal.

Pihak yang tidak berpuas hati dengan keputusan tersebut boleh mengemukakan rayuan dan mengikut saluran yang betul.


PENJANA beri manfaat kepada individu terkesan akibat COVID-19

KUALA LUMPUR, 12 Mac - Lebih 100,000 individu terkesan dan kehilangan pekerjaan berikutan pandemik COVID-19 yang melanda negara sejak Mac tahun lalu.

Bagaimanapun, menurut Timbalan Menteri Sumber Manusia, Datuk Awang Hashim, mereka yang terkesan telah mendapat manfaat melalui Pelan Jana Semula Ekonomi Negara (PENJANA).

Tambah beliau, PENJANA antara inisiatif kerajaan dan Kementerian Sumber Manusia untuk mewujudkan peluang pekerjaan kepada individu yang terjejas.

Beliau berkata demikian ketika menjadi tetamu program Selamat Pagi Malaysia secara maya.

Sementara itu Datuk Awang Hashim memaklumkan sebanyak 6,757 pemeriksaan berkanun telah dijalankan ke atas tempat pekerjaan di seluruh negara selain 28,812 tempat penginapan.

Aktiviti penguatkuasaan itu antara kejayaan Kementerian Sumber Manusia dalam penguatkuasaan pindaan terbaharu Akta Standard Minimum Perumahan dan Kemudahan Pekerja 1990 (Akta 446).

Melalui Akta 446, kerajaan tidak akan membezakan antara pekerja tempatan dengan pekerja asing dalam menjaga hubungan baik dengan negara pengeksport pekerja asing.

Selain itu, kerajaan akan memastikan penguatkuasaan diteruskan seperti biasa tanpa sebarang pengecualian terhadap mana-mana pihak.


Program Pondok Masjid: JAWI sasar penglibatan seramai 10,000 peserta

KUALA LUMPUR, 12 Mac- Jabatan Agama Islam Wilayah Persekutuan (JAWI) menyasarkan 10,000 individu menyertai Program Pondok Masjid iaitu program pengajian agama bermodul secara dalam talian. Menurut Pengarah JAWI, Datuk Mohd Ajib Ismail, ia merupakan salah satu inisiatif Pelan Pengimarahan Masjid-Masjid Wilayah Persekutuan 2021-2024 bertujuan meningkatkan fungsi masjid dalam suasana norma baharu.Melaluinya, orang ramai dapat mendalami ilmu pengajian agama menerusi sembilan subjek terpilih yang disampaikan tokoh agama dan ilmuan berkaliber. Ia dijalankan dalam sepuluh siri bermula 6 Mac lalu sehingga 29 Ogos nanti. Antara subjek terlibat ialah tafsir, perubatan islam, tasawuf, sirah, tauhid dan faraid.Setakat ini, 5,000 peserta telah mendaftarkan diri.


Kawalan SJR diperketat - KPN

KUALA LUMPUR, 11 Mac - Kawalan Sekatan Jalan Raya (SJR) di seluruh negara akan diperketatkan susulan kebenaran perjalanan rentas daerah dan pergerakan pelancongan antara negeri Perintah Kawalan Pergerakan Pemulihan (PKPP), kata Ketua Polis Negara, Tan Sri Abdul Hamid.

Beliau turut mengingatkan anggota polis yang bertugas dalam operasi sekatan jalan raya agar tidak lalai, sebaliknya melaksana tugas sebaik mungkin.

Beliau bagaimanapun menghargai kerja keras majoriti anggotanya melaksanakan tugas dengan penuh komited, meskipun berdepan pelbagai cabaran, termasuk faktor cuaca.

Beliau berkata pada sidang media di Bukit Aman hari ini.


Polis ambil keterangan Lim Guan Eng persoal pelaksanaan darurat

GEORGE TOWN, 11 Mac - Bekas Menteri Kewangan, Lim Guan Eng hari ini hadir memberi keterangan kepada polis berhubung kenyataan bersama Majlis Presiden Pakatan Harapan (PH) yang mempersoal pelaksanaan darurat yang dibuat 12 Januari lalu.

Guan Eng ditemani peguamnya RSN Rayer tiba di Ibu Pejabat Polis daerah Timur Laut kira-kira pukul 11.25 pagi dan selesai memberi keterangan sejam kemudian.

Rayer ketika ditemui berkata, Guan Eng yang juga Ahli Parlimen Bagan telah memberikan kerjasama penuh dalam siasatan yang dijalankan dan keterangan diambil oleh pegawai polis dari Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman. Polis sebelum ini mengesahkan membuka kertas siasatan berhubung kenyataan bersama Majlis Presiden (PH) itu yang didakwa mempersoalkan keputusan Perdana Menteri, Tan Sri Muhyiddin Yassin yang mengusulkan pelaksanaan darurat di seluruh negara bagi menangani wabak COVID-19.

Sebelum ini, polis turut mengambil keterangan Presiden PKR, Datuk Seri Anwar Ibrahim Anwar bagi membantu siasatan kes sama di Ibu pejabat PKR di Kuala Lumpur pada 26 Februari lalu manakala Presiden Parti Amanah Mohamad Sabu dijangka memberi keterangan esok.


Malaysia, UAE meterai tiga MoU

ABU DHABI, 11 Mac - Perdana Menteri Tan Sri Muhyiddin Yassin menyaksikan pemeteraian tiga memorandum persefahaman (MoU) antara Malaysia dan Emiriah Arab Bersatu (UAE) .

Ketiga-tiga MOU itu ditandatangani Menteri Luar Datuk Seri Hishammuddin Tun Hussein dan rakan sejawatannya Sheikh Abdullah Zayed Al Nahyan.

MoU pertama melibatkan penubuhan Kerjasama Diplomasi Keselamatan Makanan bagi meningkatkan usaha membangunkan ekosistem keselamatan makanan mapan dan anjal bagi memanfaatkan Program Keselamatan makanan Organisasi Kerjasama Islam (OIC).  MOU kedua melibatkan persetujuan mambangunkan kursi Sheikh Zayed al Nahyan di institut Kajian Strategik dan Antarabangsa Malaysia (ISIS) melibatkan ISIS dan Akademik Diplomatik Anwar Gargash (AGDA).  Kerjasama itu bakal meningkatkan pemahaman terhadap sumbangan Almarhum Sheikh Zayed Sultan Al Nahyan dalam membentuk dan membangunkan UAE selain mempromosikan keamanan, kestabilan dan toleransi di Asia Barat.  MOU ketiga pula menyaksikan kerjasama dalam bidang latihan diplomat antara Institut Diplomasi dan Hubungan Luar Negeri (IDFR) dan AGDA.  Latihan melibatkan hubungan antarabangsa, organisasi, perundangan, ekonomi, isu serantau dan sains politik.


Mahkamah Tinggi Kuala Lumpur tolak permohonan semakan kehakiman pengisytiharan darurat

KUALA LUMPUR, 11 Mac - Mahkamah Tinggi Kuala Lumpur menolak permohonan tiga wakil rakyat pembangkang bagi semakan kehakiman terhadap pengisytiharan darurat menangguhkan persidangan Parlimen dan Dewan Undangan Negeri.  Hakim Mahkamah Tinggi, Datuk Ahmad Kamal Md Shahid dalam keputusan penghakimannya menegaskan, perkara itu berada di luar bidang kuasa mahkamah.

Jelas beliau, Perkara 150 (8) Perlembagaan Persekutuan menutup pintu mahkamah daripada sebarang cabaran atau permohonan terhadap pengisytiharan darurat dan ketetapan itu digubal di bawah undang-undang darurat.  Artikel 150 (8) Perlembagaan Persekutuan menyatakan, keputusan Yang di-Pertuan Agong mengisytiharkan darurat adalah muktamad dan konklusif serta tidak boleh dicabar di mahkamah atas apa alasan sekalipun.  Hakim Datuk Ahmad Kamal berpendapat pemohon gagal melepasi rintangan semakan kehakiman.  Permohonan untuk "melapangkan" kes juga ditolak kerana ia remeh.  Ia juga dibantah wakil Jabatan Peguam Negara kerana pemohon tidak mempunyai kes untuk membolehkan mahkamah memberi kebenaran untuk semakan kehakiman.  Permohonan semakan kehakiman itu difailkan Timbalan Presiden Amanah, Datuk Seri Salahuddin Ayub, Ketua Cabang PKR, Datuk Johari Abdul dan ADUN DAP, Dr Abdul Aziz Bari.


Langgar SOP: Notis kompaun RM10,000 kuat kuasa hari ini

KUALA LUMPUR, 11 Mac - Individu yang ingkar Prosedur Operasi Standard (SOP) Pencegahan Penularan COVID-19 berdepan kompaun sehingga RM10,000 berkuat kuasa hari ini berbanding RM1,000 sebelum ini.

Ketua Polis Negara, Tan Sri Abdul Hamid Bador berkata penetapan kadar kompaun baharu itu, berdasarkan Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan 25 Februari lepas.

Kenaikan kadar kompaun itu, bukan bertujuan menakutkan atau menghukum orang awam secara berlebihan.

Bagaimanapun, beliau berpandangan, individu yang didapati melakukan kesalahan berulang atau berat, wajar dikenakan denda maksimum sebagai pengajaran serta melindungi keselamatan dan kesihatan orang lain.


Pengenalan mekanisme penetapan harga air mentah

PUTRAJAYA, 11 Mac - Pengenalan Mekanisme Penetapan Harga Air Mentah yang dicadangkan Kementerian Alam Sekitar dan Air (KASA) dijangka mampu meningkatkan pendapatan kerajaan negeri menerusi penjualan sumber alam itu mengikut gred kualitinya.

Menterinya, Datuk Seri Tuan Ibrahim Tuan Man berkata, KASA mencadangkan empat gred kualiti air dengan kualiti terbaik boleh dijual dengan harga lebih tinggi sekiranya ia dilaksanakan kelak.

Beliau memaklumkannya dalam sidang media selepas Majlis Ulang Tahun KASA yang pertama di Putrajaya.

Selain menjana pendapatan kepada negeri, cadangan itu juga bertujuan memastikan kelestarian alam sekitar melalui pemeliharaan hutan.


Kalimah ALLAH: Perbincangan bersama JAKIM,Pejabat Mufti WP akan diadakan

IPOH, 11 Mac - Perbincangan dalaman bersama bahagian akidah Jabatan Kemajuan Islam Malaysia (JAKIM) dan pejabat Mufti Wilayah Persekutuan akan diadakan esok susulan keputusan Mahkamah Tinggi yang membenarkan penganut Kristian menggunakan kalimah ALLAH di dalam penerbitan pendidikan agama itu

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri, masih terlalu awal untuk memberikan sebarang ulasan mengenai keputusan itu dan memerlukan pandangan pelbagai pihak.

Dalam pada itu ditanya mengenai kontroversi membabitkan usahawan Nur Sajat atau nama sebenarnya Muhammad Sajjad Kamaruzzaman dan Wan Norhayati Wan Alias atau lebih dikenali Ibu Yati yang terpalit dengan isu ajaran sesat Agama, Datuk Seri Dr Zulkifli berkata kedua-dua perkara tersebut telah dibincangkan Jabatan Kemajuan Islam Malaysia (JAKIM).  Satu kenyataan bertulis bakal dikeluarkan dalam tempoh terdekat.


Melaka sedia batal projek KLIP, jika tidak patuhi Kajian Penilaian Impak Alam Sekitar

AYER KEROH, 11 Mac - Melaka sedia membatalkan projek Pelabuhan Antarabangsa Kuala Linggi (KLIP) sekiranya ia tidak mematuhi Kajian Penilaian Impak Alam Sekitar (EIA).

Ketua Menteri, Datuk Seri Sulaiman Md Ali menegaskan, kerajaan negeri tidak akan berkompromi, sekiranya projek itu benar-benar mendatangkan masalah kepada negeri jiran pada masa hadapan.

Beliau bercakap dalam sidang media pasca mesyuarat mingguan exco kerajaan negeri, di Seri Negeri, Ayer Keroh. Semalam, media melaporkan, kerajaan Negeri Sembilan akan membantah pembinaan KLIP sekiranya projek itu tidak mematuhi Kajian EIA, Jabatan Alam Sekitar (JAS).

Dalam masa sama, JAS telah mempamerkan laporan EIA bermula 24 Februari hingga 25 Mac bagi memberi peluang kepada orang awam mengemukakan maklum balas.


Naik taraf rumah pam, lancarkan aliran air ke kawasan pertanian

PERAK, 11 Mac - RM29 juta diperuntukkan bagi menaiktaraf enam rumah pam di Perak Tengah dan Kuala Kangsar, menerusi Rancangan Malaysia Ke-12 (RMK12).

Timbalan Menteri Pertanian dan Industri Makanan I, Datuk Seri Ahmad Hamzah berkata, kerja menaiktaraf itu melibatkan lima rumah pam dari Perak Tengah iaitu di Pendiat, Bota Kiri, Parit, Senin, Lambor Kiri dan satu di Sayong, Kuala Kangsar.

Menurut beliau, langkah itu bagi meningkatkan keberkesanan pengurusan air ke kawasan pertanian.

Kerja menaiktaraf itu akan dimulakan di Pendiat dan Bota Kiri, Julai ini.

Beliau berkata demikian ketika mengadakan lawatan kerja ke projek tanaman padi di Pondok Ladang Bendang, Parit 1, di Parit, Perak.  Sementara itu, RM100,000 disediakan bagi membaikpulih tali air dan jalan ladang di kawasan kelompok 1, di Parit.  Projek menaiktaraf tali air sepanjang 11 kilometer dan jalan ladang sepanjang 10 kilometer di Bota Kiri berjumlah RM8.2 juta kini telah siap kira-kira 96%.


Kuota haji: TH tunggu makluman rasmi Arab Saudi

IPOH, 11 Mac - Pengumuman rasmi mengenai pertambahan kuota haji oleh kerajaan Arab Saudi dijangka dibuat sekitar Ramadan ini.  Ketika memaklumkan perkara itu, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri, berkata tempoh itu dilihat sesuai dengan mengambil kira semua aspek termasuk kesihatan dan keselamatan.

Pada masa sama, persediaan awal akan dilakukan Tabung Haji (TH) bagi memastikan kelancaran jemaah Malaysia melaksanakan ibadah.  Beliau berkata demikian selepas menyempurnakan Majlis Penyerahan Sumbangan Komputer Riba kepada Pelajar Asnaf Universiti Teknologi Malaysia (UTM) Perak di Ipoh.  Sebelum ini, Perdana Menteri Tan Sri Muhyiddin Yassin mengumumkan Kerajaan Arab Saudi bersetuju memberikan tambahan 10,000 kuota rasmi haji untuk jemaah Malaysia, dan perkara itu dipersetujui Putera Mahkota Arab Saudi Mohammed Salman Abdulaziz Al-Saud dalam pertemuan di Riyadh.


COVID-19: 223,923 individu selesai terima dos pertama

PUTRAJAYA, 11 Mac - Seramai 223,923 individu dalam kumpulan fasa pertama Program Imunisasi COVID-19 Kebangsaan telah menerima dos pertama vaksin setakat semalam.

Menteri Kesihatan, Datuk Seri Dr Adham Baba berkata Sarawak merekodkan angka pemberian vaksin tertinggi dengan 28,194 orang.

Seterusnya diikuti Selangor (24,211 individu), Kuala Lumpur (20,510) dan Sabah (18,670).

Di Johor pula seramai 17,476 individu, Perak (17,450), Pahang (17,434), Kelantan (14,982), Kedah (14,200), Terengganu (13,070) dan Negeri Sembilan (10,741).

Beliau berkata demikian menerusi infografik yang dimuat naik di akaun Twitter miliknya.

Pada 24 Februari lepas, program imunisasi dilancarkan Perdana Menteri dan Ketua Pengarah Kesihatan yang menjadi antara individu terawal menerima suntikan dos pertama vaksin COVID-19, jenis Pfizer-BioNTech.


Bazar Ramadan: DBKL tunggu kebenaran operasi daripada MKN

PUTRAJAYA, 11 Mac - Dewan Bandaraya Kuala Lumpur (DBKL) menyatakan kesediaan persiapan bazar Ramadan dengan mengenalpasti beberapa lokasi untuk beroperasi.

Bagaimanapun Menteri Wilayah Persekutuan, Tan Sri Annuar Musa, menyatakan pihaknya masih menunggu kebenaran daripada Majlis Keselamatan Negara (MKN).

Kementerian juga jelasnya sedia mempertimbang mengekalkan lokasi bazaar Ramadan di Jalan Tunku Abdul Rahman.

Beliau berkata demikian selepas menghadiri Perhimpunan Bulanan Kementerian di Putrajaya.


Kesalinghubungan internet cabaran besar terajui KKMM

TEMERLOH, 11 Mac - Aspek kesalinghubungan internet di seluruh negara yang mendesak akibat pandemik COVID-19 menjadi cabaran besar kepada Menteri Komunikasi dan Multimedia (KKMM) Datuk Saifuddin Abdullah.  Beliau yang genap setahun menerajui KKMM berkata, jumlah aduan berkaitan capaian atau signal rendah meningkat pada pelaksanaan Perintah Kawalan Pergerakan (PKP) pertama bermula 18 Mac tahun lalu.  Beliau bercakap kepada pemberita selepas menghadiri Program Malaysia Prihatin di Kolej Komuniti, di Temerloh.


PM mulakan lawatan 2 hari di UAE

ABU DHABI, 11 Mac - Selepas menutup tirai kunjungan rasmi ke Arab Saudi, Perdana Menteri Tan Sri Muhyiddin meneruskan lawatan dua hari ke Emiriah Arab Bersatu (UAE).

Tan Sri Muhyiddin dijadual bertemu Putera Mahkota Abu Dhabi, Sheikh Mohamed Zayed Al Nahyan dan Perdana Menteri UAE yang juga pemerintah Dubai, Sheikh Mohammed Rashid Al Maktoum.

Ketibaan Tan Sri Muhyiddin di Terminal Presiden Lapangan Terbang Antarabangsa Abu Dhabi, disambut Menteri Hal Ehwal Luar UAE, Sheikh Shakhbout Nahyan. Menteri Luar Datuk Seri Hishammuddin Tun Hussein dan Duta Malaysia ke UAE, Mohd Tarid Sufian.  UAE kini merupakan rakan dagang terbesar Malaysia di Asia Barat.

Status negara itu sebagai hub perdagangan dan kewangan antarabangsa menjadikannya rakan kongsi penting bagi Malaysia untuk mengakses pasaran baharu.

Kuala Lumpur sebaliknya merupakan pintu masuk penting untuk produk dan perkhidmatan UAE ke Asia Tenggara.

Perbincangan dengan UAE, antara lain bakal bertumpu kepada kolaborasi dalam fasa pemulihan pasca wabak COVID-19, keselamatan makanan serta meningkatkan kerjasama dalam industri minyak dan gas.


'Hayati makna di sebalik peristiwa Israk Mikraj'- PM

ARAB SAUDI, 11 Mac - Perdana Menteri, Tan Sri Muhyiddin Yassin melalui laman Facebooknya mengucapkan Salam Israk Mikraj 1442H/2021M.

Beliau mengajak semua muslimin dan muslimat sama-sama menghayati makna di sebalik peristiwa Israk dan Mikraj agar diberkati dan dirahmati Allah di dunia dan akhirat.

Perdana Menteri berkata pada setiap 27 Rejab, umat Islam biasanya akan meraikan sambutan dengan pelbagai acara seperti ceramah, forum perdana, tazkirah dan sebagainya.

Situasi semasa COVID-19 menyaksikan sambutan ini terpaksa diraikan dalam suasana norma baharu dan bersederhana.

Namun beliau percaya persitiwa besar perjalanan penuh mukjizat Rasulullah SAW ini dapat dihayati sebaik-baiknya oleh seluruh umat Islam.

Tan Sri Muhyiddin turut menyatakan, penghayatan terhadap peristiwa Israk dan Mikraj mampu menjadikan Umat Islam sentiasa berlumba-lumba dalam melakukan kebaikan dan meninggalkan kemungkaran.


PM mulakan lawatan dua hari ke UAE

ABU DHABI, 10 Mac - Selepas menutup tirai kunjungan rasmi ke Arab Saudi, Perdana Menteri, Tan Sri Muhyiddin Yassin meneruskan lawatan dua hari ke Emiriah Arab Bersatu (UAE).

Tan Sri Muhyiddin dijadual bertemu Putera Mahkota Abu Dhabi Sheikh Mohammed bin Zayed Al Nahyan dan Perdana Menteri UAE yang juga pemerintah Dubai, Sheikh Mohammed bin Rashid Al Maktoum.

Ketibaan Tan Sri Muhyiddin di Terminal Presiden Lapangan Terbang Antarabangsa Abu Dhabi, disambut Menteri Hal Ehwal Luar UAE, Sheikh Shakhbout bin Nahyan, Menteri Luar, Datuk Seri Hishammuddin Tun Hussein dan Duta Malaysia ke UAE, Mohd Tarid Sufian.  UAE kini merupakan rakan dagang terbesar Malaysia di Asia Barat.

Perbincangan dengan UAE, antara lain, bakal bertumpu kepada kolaborasi dalam fasa pemulihan pasca wabak COVID-19, keselamatan makanan serta meningkatkan kerjasama dalam industri minyak dan gas.


PM sifatkan lawatan ke Arab Saudi sangat berjaya

RIYADH, 10 Mac - Mengulas mengenai lawatan Perdana Menteri, Tan Sri Muhyiddin Yassin yang dipertikai sesetengah pihak, Perdana Menteri berkata, ia perlu dinilai dari segi hasilnya.  Tegas beliau, urusan rasmi negara tidak sepatutnya dipolitikkan.

Menyifatkan lawatan tersebut sebagai sangat berjaya dan berlangsung dalam semangat setiakawan yang erat, Tan Sri Muhyiddin menzahirkan penghargaan kepada pemerintah tertinggi Arab Saudi yang menjemput beliau walaupun dalam situasi semasa pandemik COVID-19.

Tan Sri Muhyiddin menjadi Ketua Kerajaan pertama menerima jemputan khas daripada Raja Arab Saudi, Raja Salman Abdulaziz Al Saud susulan daripada Persidangan Al-Ula pada 5 Januari lalu.  Ini juga lawatan rasmi pertama beliau ke Asia Barat sejak memegang jawatan Perdana Menteri pada 1 Mac 2020.


Malaysia dan Arab Saudi tandatangani tiga MOU

RIYADH, 10 Mac - Pada pertemuan antara Perdana Menteri, Tan Sri Muhyiddin Yassin dan Putera Mahkota Arab Saudi, Mohammed Salman Abdulaziz Al-Saud, Malaysia dan Arab Saudi menandatangani tiga perjanjian persefahaman (MOU) disaksikan oleh Tan Sri Muhyiddin serta Putera Mohammed.  Difahamkan selain berita baik mengenai tambahan kuota haji untuk jemaah Malaysia, satu MOU turut dimeterai membabitkan kemudahan prosedur jemaah apabila tiba di Makkah dan Madinah.  Perjanjian Inisiatif Perkhidmatan Jalan Makkah (Mecca Road Service Initiative) dimeterai secara rasminya oleh Menteri Luar, Datuk Seri Hishammuddin Tun Hussein dan rakan sejawatannya, Putera Faisal bin Farhan Al-Saud.  Malaysia adalah negara terawal dipilih Arab Saudi untuk menyertai inisiatif itu selain Indonesia.  MOU kedua, berdasarkan hubungan agama, sejarah, sosial dan budaya antara Malaysia dan Arab Saudi termasuk keanggotaan kedua-duanya dalam Pertubuhan Kerjasama Islam (OIC), KL-Riyadh bersepakat untuk menubuhkan sebuah Majlis Koordinasi yang akan dipimpin Menteri Luar kedua-dua negara.

Pada masa sama, penubuhan Majlis Koordinasi tersebut dan tugasnya perlulah dipastikan tidak menjejaskan komitmen dan kerjasama sedia ada kedua-dua negara dalam kerangka OIC.  Perdana Menteri dan Putera Mahkota Arab Saudi sendiri yang akan memantau majlis berkenaan supaya ia dapat dilaksanakan sepenuhnya demi faedah masing-masing.  Seterusnya, MOU ketiga adalah untuk kerjasama membabitkan kementerian hal ehwal agama, dakwah serta panduan soal pensijilan halal membabitkan Jabatan Kemajuan Islam Malaysia (JAKIM) di Malaysia serta pertubuhan berkaitan standard dan kualiti Arab Saudi, SASO.  Dalam aspek perdagangan, perbincangan bertumpu kepada meneroka pasaran baharu bagi eksport minyak kelapa sawit. Itu juga antara yang diberi tumpuan oleh Perdana Menteri dan Putera Mohammed Salman Abdulaziz Al-Saud.  Juga bagi tujuan ke hadapan, Perdana Menteri mencadangkan industri di Malaysia melihat kemungkinan pembinaan kilang untuk memproses minyak sawit di Arab Saudi bagi tujuan pembuatan makanan.  Putera Mohammed Salman Abdulaziz Al-Saud bersetuju dan berminat untuk sertai dalam bentuk pelaburan dalam bidang tersebut.


Dimensi baharu kerjasama Malaysia-Arab Saudi

RIYADH, 10 Mac - Pertemuan 90 minit antara Perdana Menteri, Tan Sri Muhyiddin Yassin dan Putera Mahkota Arab Saudi, Mohammed Salman Abdulaziz Al-Saud yang juga Timbalan Perdana Menteri dan Menteri Pertahanan Arab Saudi turut disertai Menteri Luar, Datuk Seri Hishammuddin Tun Hussein.  Ia merupakan kemuncak lawatan rasmi empat hari Tan Sri Muhyiddin ke Arab Saudi dan berlangsung mengikut Prosedur Operasi Standard (SOP) kesihatan dan keselamatan yang amat ketat.  Penstrukturan semula ekonomi Arab Saudi yang sedang dilaksanakan berpandukan Visi 2030 telah memperluas skop peluang kerjasama Malaysia-Arab Saudi.  Sebagai negara Islam yang moden dan progresif, kedua-dua negara berkongsi kepentingan untuk meningkatkan hubungan ke tahap lebih tinggi demi rakyat serta ummah secara keseluruhannya.


Saringan COVID-19 pekerja asing, majikan diberi tempoh sehingga 31 Mac

KUALA LUMPUR, 10 Mac - Tempoh ujian saringan COVID-19 bagi pekerja asing, dilanjutkan sehingga 31 Mac ini.

Menteri Sumber Manusia, Datuk Seri M. Saravanan berkata, majikan yang gagal menghantar pekerja asing mereka untuk saringan dalam tempoh tersebut, bakal dikenakan tindakan.

Sehingga kini, lebih satu juta daripada 1.7 juta pekerja asing yang berdaftar dengan Perkeso, telah menjalani ujian saringan COVID-19.


PKPD di Flat Sibu Jaya tamat esok

KUALA LUMPUR, 10 Mac - Perintah Kawalan Pergerakan Diperketatkan, PKPD di Flat Sibu Jaya Blok C, H, J, K, L, N dan R, Sibu, Sarawak, tamat, esok seperti yang dijadualkan.

Keputusan dibuat selepas penilaian risiko bersama pelbagai agensi dalamJawatankuasa Teknikal PKP dan atas nasihat Kementerian Kesihatan.

Kenyataan media Menteri Kanan Pertahanan, Datuk Seri Ismail Sabri Yaakob, memaklumkan, sehingga kini, Kementerian Kesihatan telah melaksanakan 6,875 ujian saringan dan daripada angka itu secara kumulatif sebanyak 390 kes telah dilaporkan.

Kementerian Kesihatan mengesahkan baki kes aktif di lokaliti itu, menunjukkan trend penurunan, terkawal serta tiada lagi sampel saringan yang sedang menunggu keputusan.


Jumlah kes aktif COVID-19 berjaya diturunkan

PUTRAJAYA, 10 Mac - Jumlah kes sembuh hari ini, 2,137 mengatasi kes baharu, 1,448.

Sekali gus, menurunkan jumlah kes aktif kepada 18,010.

Lima kematian turut dilaporkan menjadikan jumlah kumulatif kes kematian kini 1,191.


Lima kluster baharu dikenalpasti hari ini

PUTRAJAYA, 10 Mac - Kenyataan Ketua Pengarah Kesihatan, Tan Sri Dr. Noor Hisham Abdullah menyebut lima kluster baharu dikenalpasti hari ini.

Dua daripadanya masing-masing, kluster berkaitan tempat kerja, dan komuniti, manakala satu kluster import.

Lima kluster berkenaan, masing-masing, Kluster Parit Penyengat Darat dan Kluster Pona di Johor, Kluster Dagang Permai dan Kluster Sungai Puteh di Selangor serta Kluster Melor di Sarawak.

Sementara itu, 13 kluster tamat hari ini, menjadikannya 768 kluster, telah tamat.

Dalam kenyataan sama, Tan Sri Dr Noor Hisham mewakili Kementerian Kesihatan mengucapkan Selamat Menyambut Hari Pembantu Perubatan kepada semua Penolong Pegawai Perubatan di seluruh negara.

Tahun ini merupakan tahun ke-10 sambutan diraikan di seluruh negara dengan tema “Bersama Pembantu Perubatan Memerangi COVID-19”.

Peranan Penolong Pegawai Perubatan adalah sangat penting bagi memastikan kesihatan rakyat terjaga dan rakyat mendapat perkhidmatan terbaik daripada mereka.

Jelas beliau, kumpulan profesion itu memainkan peranan penting serta bekerjasama sebagai pasukan bersama dengan profesion perubatan yang lain membendung wabak COVID-19.


186 Pengamal perubatan swasta diberi kuasa kendali kes positif COVID-19

PUTRAJAYA, 10 Mac - Berkuat kuasa esok, 186 pengamal perubatan swasta diberikan kuasa di bawah Seksyen 10 (2) Ordinan Darurat (Pencegahan dan Pengawalan Penyakit Berjangkit) (Pindaan) 2021 bagi mengendalikan kes positif COVID-19.

Kesemua mereka jelas Menteri Kesihatan, Datuk Seri Dr Adham Baba berkuasa mengeluarkan perintah pengawasan dan pemerhatian di rumah atau Pusat Kuarantin dan Rawatan COVID.

Ia termasuk kuasa bagi arahan pemakaian gelang kuarantin.

Pengamal perubatan swasta ini dibenar mengendalikan kes positif COVID-19 di tempat mereka bekerja sama ada di klinik atau hospital swasta.

Beliau bercakap pada sidang media selepas melancarkan buku ‘The COVID-19 Chronicles of Malaysia Navigating the Storm di Putrajaya.

Mengenai pecahan pengamal perubatan swasta terbabit mengikut negeri, Datuk Seri Dr Adham berkata Selangor mempunyai angka tertinggi iaitu 66, diikuti Kuala Lumpur 43, Johor 26, Pulau Pinang 16 dan Negeri Sembilan 13 orang.

Selebihnya, empat di Melaka dan Perlis, Perak dan Terengganu masing-masing tiga, dua di Pahang, Kelantan dan Sabah, manakala Kedah dan Putrajaya masing-masing satu.

Pejabat Kesihatan Daerah diberi tanggungjawab menyediakan garis panduan kepada pengamal perubatan swasta terbabit.


Bayaran parkir secara digital diguna pakai sepenuhnya PBT Selangor bermula 1 Januari 2022

SHAH ALAM, 10 Mac - Bayaran parkir secara digital di seluruh kawasan pihak berkuasa tempatan, PBT di Selangor akan dikuat kuasa sepenuhnya mulai 1 Januari tahun depan.  Kaedah aplikasi Smart Selangor Parking itu bagi menggantikan penggunaan kupon yang akan ditamatkan pada 31 Disember ini.

Exco Kerajaan Tempatan, Ng Sze Han berkata, applikasi sistem bayaran parkir berintegrasi yang boleh dimuat turun secara percuma ke telefon bimbit telah diseragam dan digunakan PBT negeri ini.  Sementara itu, katanya, sistem ejen e-parkir akan dibangunkan sebagai alternatif kepada orang awam yang tidak memiliki telefon namun perinciannya belum dimuktamadkan.    Beliau berkata demikian semasa sidang media penerangan hala tuju pengurusan tempat letak kenderaan di kawasan PBT di Shah Alam.


Khidmat penghantaran barangan, makanan “Tut Tut” bantu peniaga kecil

ALOR SETAR, 10 Mac - Peniaga kecil di Kedah yang terkesan akibat pandemic COVID-19 kini mampu menarik nafas lega apabila pelbagai pihak tampil menyalurkan sumbangan termasuk platform untuk menjana pendapatan.  Ia menerusi usaha membangunkan aplikasi sistem Khidmat Penghantaran barangan dan makanan melalui motosikal “Tut Tut”.

Platform berkenaan dibangunkan Koperasi Pembangunan Ekonomi Islam Kedah Berhad; Persatuan Penjaja dan peniaga Melayu Malaysia negeri Kedah, dan Universiti Utara Malaysia.

Buat permulaan seramai antara 10 hingga 15 penjaja kecil akan dilatih dalam program berkenaan.

Sementaraitu, Pengerusi Koperasi Pembangunan Ekonomi Islam Kedah Berhad, Datuk Seri Yaacob Hassan berkata buat permulaan pihaknya memperuntukan RM50,000 untuk menyediakan peralatan termasuk beg; baju T; peralatan untuk tut tut dan barangan keperluan lain.  Penjaja kecil berkenaan hanya perlu mendaftar menjadi ahli koperasi sebelum boleh menyertai program khidmat penghantar makanan tut tut serta diberi perlindungan insuran.  Khidmat penghantaran makanan berkenaan akan berpusat di kedah dan akan diperluaskan ke negeri-negeri lain dengan menyasarkan lebih ramai penjaja yang terjejas pandemic COVID-19 menyertainya.


Nafas baharu kepada industri seni, budaya

KUALA LUMPUR, 10 Mac - Satu nafas baharu kepada industri seni dan kebuadayaan.

Selepas hampir setahun tertangguh berikutan pandemik COVID-19 dan pelaksanaan Perintah Kawalan Pergerakan, Jabatan Kebudayaan dan Kesenian Negara (JKKN) telah menyusun sebanyak 305 aktiviti dan program sepanjang tahun ini.

Bagaimanapun menurut Ketua Pengarahnya Mesran Mohd Yusop; sehingga bulan Ogos ini, semua program dan aktiviti dibawah Jabatan Kebudayaan dan Kesenian Negara (JKKN) tetap dilaksanakan dalam talian

Manakala, bagi bulan September dan keatas, Jabatan Kebudayaan dan Kesenian Negara (JKKN) akan melaksanakan progam secara fizikal, bergantung kepada arahan dari semasa ke semasa.

Sementara itu, penggiat-penggiat seni katanya juga perlu di diberi keutamaan untuk mendapatkan vaksin, kerana mereka merupakan penghibur kepada masyarakat.

Mesran ditemui selepas menjadi tetamu Selamat Pagi Malaysia di Angkasapuri.


Datuk Haslina Abdul Hamid KSU baharu Kementerian Pertanian dan Industri Makanan (MAFI)

PUTRAJAYA, 10 Mac - Datuk Haslina Abdul Hamid pula dilantik sebagai Ketua Setiausaha Kementerian Pertanian dan Industri Makanan yang baharu, juga berkuatkuasa hari ini.

Datuk Haslina pernah menjawat beberapa jawatan penting dalam kerajaan antaranya Timbalan Ketua Setiausaha (Dasar), Kementerian Pertanian dan Industri Makanan dan Timbalan Ketua Setiausaha (Pelancongan), Kementerian Pelancongan dan Kebudayaan.

Datuk Haslina, 53 tahun berkelulusan Sarjana Undang-Undang dari Universiti Keio, Jepun dan Ijazah Sarjana Muda Ekonomi dan Pentabiran (Kepujian) dari Univerisiti Malaya.


Dr. Maziah Che Yusoff KSU baharu KPWKM

PUTRAJAYA, 10 Mac - Dua wanita telah dilantik sebagai Ketua Setiausaha kementerian yang baharu. Dr. Maziah Che Yusoff dilantik sebagai Ketua Setiausaha Kementerian Pembangunan Wanita, Keluarga dan Masyarakat berkuatkuasa hari ini.

Ketua Setiausaha Negara, Tan Sri Mohd Zuki Ali dalam satu kenyataan memaklumkan, Dr. Maziah berpengalaman luas dalam pelbagai bidang termasuk perancangan dan penyelidikan, ekonomi dan pembangunan insan.

Beliau telah berkhidmat dalam perkhidmatan awam selama 29 tahun dan pernah menjawat beberapa jawatan penting antaranya Timbalan Ketua Pengarah, Unit Perancangan Ekonomi serta Ketua Kluster Ekonomi dan kewangan di Institut Tadbiran Awam Negara, Jabatan Perkhidmatan Awam (JPA).

Dr. Maziah, 54 tahun berkelulusan Doktor Falsafah Ekonomi Antarabangsa dari Universiti Leeds, United Kingdom, Sarjana Ekonomi dari Universiti Kebangsaan Malaysia dan Ijazah Sarjana Muda Sastera (Kepujian) dari Universiti Toledo, Ohio, Amerika Syarikat.


PKPTM terima lebih 200 aduan penipuan siber

KUALA LUMPUR, 10 Mac - Pertubuhan Kebajikan Pengguna Telco Malaysia (PKPTM) menerima lebih 200 aduan berkaitan penipuan siber membabitkan kerugian lebih RM10,000 untuk tiga bulan pertama tahun ini.

Presidennya Datuk Seri Dr. Shahar@Saharuddin Al-Yahya berkata jumlah itu meningkat berbanding tahun lalu terutama berkaitan kes penipuan pembelian di platform media sosial.

Beliau berkata demikian dalam sidang media mengenai satu kes penipuan pembelian dalam talian di ibu negara.

Kes tersebut melibatkan seorang individu yang membeli sebuah kamera dengan harga RM220 melalui iklan di media sosial.

Namun, penjual tidak menghantar kamera seperti dijanjikan sebaliknya menghantar barang lain.

Satu laporan polis akan dibuat kerana penjual gagal dihubungi.


Kandang terbakar, 30 kambing dan 50 ayam rentung

KULIM, 10 Mac - Sebanyak 30 ekor kambing dan 50 ayam rentung dalam kebakaran sebuah ladang di Jalan Kampung Permatang Durian, Padang Serai, Kulim pagi tadi.  Kejadian itu juga mengakibatkan pasangan warga emas, masing-masing berusia 70 dan 63 tahun melecur selepas cuba menyelamatkan haiwan ternakan mereka.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain menerusi kenyataan berkata pihaknya menerima panggilan berhubung kebakaran itu pukul 5.52 pagi.  Kandang kambing dan ayam sudah 90 peratus musnah sebaik bomba tiba di tempat kejadian.  Mohamadul Ehsan berkata, warga emas lelaki berusia 70 tahun itu melecur di tangan, manakala wanita berusia 63 tahun pula melecur di bahu.  Katanya kebakaran dapat dikawal pukul 6.17 pagi .  Punca kejadian dan kerugian masih dalam siasatan.


Majikan diseru ambil pekerja tempatan, nikmati manfaat program 'Malaysianisation'

KUALA LUMPUR, 10 Mac - Majikan sektor komoditi diseru mengambil pekerja warga tempatan untuk menampung kekurangan tenaga kerja dalam industri terbabit kesan penularan COVID-19.  Menurut Menteri Sumber Manusia (KSM), Datuk Seri M Saravanan menerusi program 'Malaysianisation' bawah Penjana Kerjaya iaitu penggantian jawatan pekerja asing oleh pekerja tempatan, insentif turut diberikan kepada majikan yang layak.

Beliau mengulas perkara itu pada Majlis Pelancaran Karnival Kerjaya Agrikomoditi 2021 yang berlangsung secara maya.

Karnival selama dua hari berakhir hari ini boleh diakses melalui 'Portal MYFutureJobs' yang menawarkan lebih 8,600 jawatan kosong selain pelbagai program berkaitan termasuk Webinar Kerjaya serta taklimat berkaitan Penjana Kerjaya 2.0.


MAFI akan berbincang dengan pengeluar isirong kelapa sawit isu kenaikan harga makanan haiwan ternakan

ALOR SETAR, 10 Mac - Kementerian Pertanian Dan Industri Makanan (MAFI) akan mengambil langkah-langkah perlu bagi menstabilkan harga makanan haiwan ternakan.  Ini memandangkan terdapat kenaikan antara 3 hingga 5% dalam makanan berkenaan. Timbalan Menteri Pertanian dan Industri Makanan II, Datuk Che Abdullah Mat Nawi berkata bagi tujuan itu, pihaknya akan berbincang dengan pengeluar-pengeluar isirong kelapa sawit kerana ia antara bahan makanan kepada ternakan.  Pada masa ini, isirong kelapa sawit dieksport keluar negara kerana mendapat harga yang tinggi.  Kementeriannya meminta agar pengeluaran isirong kelapa sawit tidak dieksport sepenuhnya malah disimpan di negara ini untuk diproses bagi keperluan makanan haiwan ternakan.  Melalui cara itu, harga bagi haiwan ternakan dapat diturunkan malah dapat distabilkan.  Beliau berkata demikian selepas mengadakan lawatan ke Kilang Pemprosesan Ayam Bismi dan melancarkan produk keluaran syarikat itu di Alor Setar.


KPDNHEP beri jamin bekalan barang keperluan mencukupi sepanjang Ramadan,Syawal

PUTRAJAYA, 10 Mac - Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan ayam dan barangan keperluan asas mencukupi menjelang Ramadan dan Syawal bulan depan.

KPDNHEP membuat tindakan segera untuk mengawal harga barangan keperluan asas itu dan agar bekalan mencukupi.

Jelas Timbalan Menteri KPDNHEP, Datuk Rosol Wahid, pihaknya sentiasa memantau dan mengawal sebarang kenaikan harga barangan keperluan asas di seluruh negara.

Beliau mengharapkan semua pihak terutama pemborong, pembeli dan peniaga memberi kerjasama kepada KPDNHEP membantu mengawal harga barangan keperluan.

Datuk Rosol ditemui media selepas merasmikan kiosk mikro francais pertama CheeseU di Putrajaya.


KKMM cadang tubuh yayasan bantu petugas media kehilangan kerja

KUALA LUMPUR, 10 Mac - Kementerian Komunikasi dan Multimedia (KKMM) bercadang menubuhkan yayasan khas bagi membantu petugas dalam industri media yang kehilangan pekerjaan.

Timbalan Menterinya, Datuk Zahidi Zainul Abidin berkata cadangan itu masih dalam peringkat perbincangan bersama persatuan-persatuan melibatkan media.

Namun beliau menjangkakan yayasan tersebut dapat ditubuhkan dalam tempoh terdekat.

Yayasan itu bukan sahaja berfungsi untuk membantu petugas media yang kehilangan pekerjaan berikutan impak perubahan industri dan kesan penularan COVID-19, malah bagi kegunaan bantuan kebajikan petugas industri terbabit.

Yayasan itu akan diuruskan oleh persatuan media dengan dibantu kerajaan.

Terdahulu, Datuk Zahidi mempengerusikan mesyuarat bersama wakil enam persatuan pengamal media tempatan di Angkasapuri.

Mengenai mesyuarat itu, beliau berkata persatuan-persatuan terlibat merayu kerajaan agar mempertimbang mewujudkan peruntukan atau dana khas untuk membantu petugas media yang terjejas akibat COVID-19.


Kerajaan pastikan tiada golongan tercicir terima vaksin COVID-19

KUALA LUMPUR, 10 Mac - Kementerian Sains, Teknologi dan Inovasi akan mengadakan perbincangan dengan Dewan Bandaraya Kuala Lumpur (DBKL) bagi memastikan golongan gelandangan tidak tercicir menerima suntikan vaksin COVID-19.

Menterinya, Khairy Jamaluddin berkata pihak kementerian juga masih merangka strategi suntikan vaksin untuk pelarian dan pekerja asing tidak berdokumen.

Pihak kerajaan akan memastikan tiada golongan yang tercicir dalam Program Imuninasi COVID-19 Kebangsaan (PICK).


NAFAS diberi tanggungjawab sepenuhnya jadi pemborong tunggal bekalan benih padi berkualiti kepada pesawah

GEORGE TOWN, 10 Mac - Pertubuhan Peladang Kebangsaan (NAFAS) akan bertanggungjawab sepenuhnya menjadi pemborong tunggal untuk pembekalan terus benih kepada pesawah diseluruh negara bermula musim penanaman padi bulan ini.

Ia sebagai usaha memastikan pesawah mendapat bekalan benih padi yang berkualiti dengan harga berpatutan.

Timbalan Menteri Pertanian dan Industri Asas Makanan II, Datuk Che Abdullah Mat Nawi berkata beliau yakin NAFAS akan dapat mengatasi isu berlarutan membabitkan masalah bekalan dan kenaikan harga benih padi sejak dahulu lagi.  Malah akan dapat menyelesaikan segala isu pesawah membabitkan harga tinggi benih padi yang didakwa dimonopoli pihak tertentu.  NAFAS akan melaksanakan tugas dengan amanah dan komited berikutan tidak ada kepentingan perniagaan dan tidak berkaitan dengan agensi kerajaan.  Beliau bercakap demikian selepas mengadakan lawatan kerja ke projek kebun bandar di Pejabat Persatuan Pengguna Pulau Pinang (CAP) di George Town.

Kementerian Pertanian dan Industri Makanan (MAFI) menerima sambutan menggalakkan menerusi projek Kebuniti di bawah Pelan Jana Semula Ekonomi Negara (PENJANA) sejak diperkenalkan tahun lalu.  RM30 juta diperuntukkan untuk projek berkenaan yang memberi manfaat kepada hampir 28,000 individu menerusi 1,047 komuniti di seluruh negara.


Jelajah Program Malaysia Prihatin sebar luas maklumat Program Imunisasi COVID-19

JERANTUT, 10 Mac - Jelajah Program Malaysia Prihatin bantu menyebar luaskan Program Imunisasi COVID-19 kepada masyarakat agar tiada individu tercicir mendapatkan suntikan vaksin.

Menteri Komunikasi dan Multimedia, Datuk Saifuddin Abdullah berkata, , jelajah tersebut juga bagi memastikan pemimpin setempat dapat menyebarkan maklumat tentang situasi semasa COVID-19 dan isu khususnya cabaran masyarakat setempat melindungi diri dan komuniti disamping meneruskan kelangsungan hidup dalam suasana norma baharu.

Beliau ditemui selepas Jelajah Program Malaysia Prihatin ke seluruh Pahang , pada hari kedua di Lipis dan Jerantut.

Penerangan secara menyeluruh juga dilakukan berhubung usaha yang digerakkan kerajaan sejak negara dilanda krisis COVID-19. Ia termasuk pengisytiharan Proklamasi Darurat yang dilaksana demi mengekang penularan wabak pembunuh itu.


Perjanjian RGL/TCA Malaysia-Indonesia sedang dibincangkan - Datuk Seri Nancy

KUALA LUMPUR, 10 Mac - Malaysia dan Indonesia sudah memulakan perbincangan mengenai intipati Perjanjian Gelembung Perjalanan Laluan Hijau Timbal Balik (RGL) dan Aturan Koridor Perjalanan (TCA) antara kedua-dua negara.

Menteri Pelancongan, Seni dan Budaya, Datuk Seri Nancy Shukri berkata, ia termasuk mengenalpasti tujuan dan lokasi spesifik perjalanan, bagi individu yang dibenarkan.

Persetujuan untuk mewujudkan RGL dan TCA itu diperoleh hasil pertemuan Perdana Menteri, Tan Sri Muhyiddin Yassin bersama Presiden Joko Widodo di Jakarta, bulan lalu.

Usaha itu bertujuan memulihkan sektor pelancongan, seni dan budaya di kedua-dua negara.

Datuk Seri Nancy Shukri berucap merasmikan ITB Berlin, iaitu Pameran Pelancongan dan Perdagangan Terbesar Dunia 2021, yang pertama kali diadakan secara maya.

Tahun ini, 30 pemain industri tempatan menyertainya.

ITB Berlin menjadi platform mempromosi produk pelancongan di Malaysia, sekaligus menggalakkan kehadiran pelancong asing ke tanah air, sebaik inisiatif gelembung perjalanan dilaksana nanti.

Kehadiran pelancong antarabangsa ke Malaysia tahun lepas merosot kepada 4.3 juta berbanding 26.1 juta pada 2019.


Pelancongan rentas negeri PKPP dibenar bermula esok

KUALA LUMPUR, 9 Mac - Aktiviti pelancongan rentas negeri di antara negeri di bawah Perintah Kawalan Pergerakan Pemulihan (PKPP) ke negeri PKPP yang lain dibenarkan bermula esok.

Menteri Kanan (Pertahanan), Datuk Seri Ismail Sabri Yaakob berkata, bagaimanapun aktiviti tersebut tertakluk kepada Prosedur Operasi Standard (SOP) ketat.

Di bawah program Gelembung Pelancongan Bersasar, kebenaran tersebut perlu melalui agensi pelancongan berdaftar di bawah Kementerian Pelancongan, Seni dan Budaya.

Bercakap dalam sidang media di ibu negara, beliau menjelaskan, pergerakan kenderaan perlu mendapat kebenaran pihak polis.

Kenderaan juga dilarang singgah sekiranya merentasi negeri di bawah Perintah Kawalan Pergerakan Bersyarat (PKPB).


PKPB, dasar Bekerja Dari Rumah masih terpakai

KUALA LUMPUR, 9 Mac - Menteri Kanan (Pertahanan), Datuk Seri Ismail Sabri Yaakob memaklumkan, dasar Bekerja Dari Rumah (BDR) bagi perkhidmatan awam dan industri di bawah Kementerian Perdagangan Antarabangsa dan Industri (MITI) masih lagi terpakai walaupun semua negeri kini di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Kehadiran pegawai ke pejabat bagi kawasan PKPB adalah pada tahap maksimum 30% manakala bagi kawasan PKPP pada tahap optimum dan boleh beroperasi sepenuhnya.

Bagaimanapun, Datuk Seri Ismail Sabri memaklumkan, ia tertakluk kepada ketua jabatan.


Khabar gembira buat pengiat industri kreatif

KUALA LUMPUR, 9 Mac - Menteri Kanan (Pertahanan), Datuk Seri Ismail Sabri Yaakob mengumumkan acara langsung bagi industri kreatif dengan had kehadiran penonton dibenarkan mulai esok di kawasan Perintah Kawalan Pergerakan Pemulihan (PKPP) dan Perintah Kawalan Pergerakan Bersyarat (PKPB).

Acara langsung itu termasuk program rasmi kerajaan, program televisyen, seni muzik, seni tari, seni teater, seni muzikal, komedi, persembahan kebudayaan dan warisan serta 'live streaming'.

Selain itu, penggambaran di luar studio dan persembahan di lounge hotel di kawasan PKPB dan PKPP turut dibenarkan tertakluk kepada Prosedur Operasi Standard (SOP).

Kapasiti kehadiran pengunjung ialah 50% ruang premis bagi kawasan PKPB dan mengikut keluasan premis bagi kawasan PKPP.


Status Pulau Langkawi bertukar dari PKPB kepada PKPP mulai esok

KUALA LUMPUR, 9 Mac - Menteri Kanan (Pertahanan), Datuk Seri Ismail Sabri Yaakob, status Pulau Langkawi bertukar daripada kawasan Perintah Kawalan Pergerakan Bersyarat (PKPB) ke Perintah Kawalan Pergerakan Pemulihan (PKP) berkuatkuasa esok.

Ini kerana Pulau Langkawi telah menjadi zon hijau dan kes terakhir yang direkodkan adalah pada 20 Februari 2021 iaitu sebanyak dua kes.

Bagaimanapun, status negeri Kedah, kekal PKPB.


Kes positif harian COVID-19 terus catat penurunan

PUTRAJAYA, 9 Mac - Jumlah kes sembuh hari ini, 2,345, hampir sekali ganda mengatasi kes baharu, 1,280.

Sekali gus, menurunkan jumlah kes aktif kepada 18,704.

Sembilan kematian turut dilaporkan menjadikan jumlah kumulatif kes kematian kini 1,186.